Қатағон йили. Аҳмад Аъзам\nЯхшигина изғирин, юрганда баҳарнав, бетни ялайди, фақат қулоқни жиз-жиз ўради, лекин бир жойда турганда этакдан кириб, баданни дилдиратади, ёқадан худди оқаётгандек қуйилади - бўйнимни қисиб олганман, анчадан бери турганимдан елкам қўнишибқотиб, худди бир умр шундай бўйнимни қисиб яшаб келаётгандекман, хаёлимга минг хил умидсиз ўйлар келади, минг тўққиз юз саксон иккинчи йилнинг ноябри, бўлмаса, университетни нуқул “аъло"га битирганман, ўн йилдан бери Тошкентдаман, лекин бор пулим чўнтагимда, боргунимча йўлкирага етади холос, мендан олти ёш кичкина Эшназар боя ўзининг “Жигули"сида Жонбойдан қайтди, мен йўлдан ўтган машинага сарғаяман, бу ёғи буюқ, қаҳратон қиш, кўклам сира келмайдиган, кунлар энди илимайди.\nДалаларда яккам-дуккам бирчигит қолган, совхоз октябр ойи ўрталарида планни дўндириб бажарган-у, элу юрт ҳали ҳамон шу бажариқни тўлдиролмай жон-ҳалак, бўл-ҳа-бўл ҳиқилдоққа келган.\nОфтоб - бетаъсир шиорга ўхшайди - чарақлайди, тафти йўқ, чор-атрофга эски увада сочилгандек - кир қор.\nМашина ҳар замонда ўтиб қолади, бари тўла, бирон тазияли жойга бораётганини айтмаса, берухсат юриш йўқ, йўлда ҳужжатини олиб қўядилар; боя автобус ванғиллаб ёнбошлаганча тўхтамай ўтиб кетди, умид шундан эди, буни ҳам эгам кўп кўрди.\n- Қўлинг толгандир, менга бер, - деб қалин кийимда пиш-пиш ухлаётган ўғлимни аясининг қўлидан олдим.\nОбрўни қўлдан бермай, хотинни гапга алаҳситаман:\n- Манави йўл Исталин, Пўшкин Дўлбости, Ленинобод, Калелин, деган қишлоқларимиздан, буниси Еттиуруғ, Каканавич, Ботбот, Наврўзтепадан келади, бу ёқда Мўлтип, Қўйбешип, Варашилоп деган қишлоқларимиз бор.\n- Мўлтип - пгўнғиб деганими ё Молотовми - деб қизиқсинади хотиним.\n- Мўлтип - Молотов, Каканавич - Каганович, Варашилоп -Ворошилов… майда колхоз замонидан шу отлар келяпти, ўзлари урилиб, кимлиги одамларнинг эсида ҳам йўқ, лекин оти эл оғзида қолган. Қўйбешип - Куйбишев… Қизиқ-да, мана “Саноат”, “Давлатли турмуш” деган қишлоқларнинг оти ҳам шунақа. Биттасининг оти “Емхашак”. Эй, зўр-эй, молбозорда “Мўлтипнинг моли”, “Қўйбешипнинг моли” деб туришади.\nМасалан, Какановичнинг моли Масквага тўғри келмайди, чунки Маскванинг ҳавоси паст Какановичнинг моли ерда чидамайди, иссиқлаб қолади. Зўр-эй, йўлда, ўзинг кўрдинг, Свинсовхоз деган жой бор, “Қайдан бўласиз” десанг "Свинсапхоздан”, дейишади, “Йўқ, асли туғилган жойингизни айтинг”, десанг “Туғилган жойимиз ҳам шу Свинсапхозда, у ёғини билмасак”, дейишади. Қара-е, бошқа ёққа бурсанг, нима маъно чиқади.\nИзғиринда гапи–аверса одамнинг жағи ҳам оғриб қолар экан, акам ғир этиб “Перекрўска"га Тошкент йўлига ташлаб келарди, шу вақтига келиб мошини бузилиб берганини қара, ёш бола билан ҳаммага томоша бўлиб турибман, деб ичимга сиқиламан. Бу орада ўтган-кетганлар билан саломлашиб ҳам тураман: Бирови узоқдан бош ирғайди, бирога икки қадам бораман, ёнимга келгани қўлимни ҳовучлайди бошқаси қўл олишади-ю, пичирлаб қўяди ё бўлмасам, худди таъна қилаётгандек “Ҳа-а” дейди, бошқа сўз қотмайди, айбинг бордек довдирайсан. Отда, эшакда ўтаётганлар жилов ё нўхтани номига бир тортиб, ияк қоқади - ё саломи, ё алиги; машинада кетаётганла– худди танимагандек хўмрайиб келади-ю, бирдан бурнини силкитади бу ҳам ҳисоб.\nКатта йўлнинг чорраҳаси, чорраҳасида гап кўп, қишлоққа жуда кам келаман, тўй-маракага аралашиш йўқ, тобуткаш бўлолмайман, келганимда фотиҳалик жойларнинг ҳаммасини бир қилиб кириб чиқаман, ҳамқишлоқларим билан кўришиб сўрашадиган жой - шу чорраҳа, шу ерда туришимга қараб, қандайлигимга хулоса чиқаришади, боя Абдужалил дод-муомала қилгандан кейин бир хотинимга бир шляпамга қараб қўйди-да: “Сен ҳам энди қишлоқдан узилдингда”, деб кетди.\n- Шунча қишлоқнинг барига бизнинг ~азира - марказ. Бозори бор-да. Бозор бор қишлоқ теварагидаги ҳамма қишлоқни бирлаштиради, уларга ўктамлик қилади, одамлари ҳам уддабурон бўлади. ~азиранинг ўзидан учта профессор, ўттиз нечта кандидат чиққан. Илмга бундай берилган қишлоқни эшитмаганман. Битта Отабой деган жой бор. Лекин у Туркистонда.\n- Шундай қишлоғингизга алоҳида автобус қўйишса бўлмасмикан? -дейди хотиним маъюсланиб.\n- Ҳа, кеп қолар, - дейман, - чаккифуруш кўпайиб кетади дейишади-да. Шусиз ҳам Самарқанд бозорида “чакки қаерники?” десанг, ҳаммаси “~азираники!”, дейди. Сен бу гапларни қўй, қара, мелиса келяпти. Қандай пар тушган қишлоққа! Бекорга алоҳида мелиса қўйишмаган!\nРостдан, Сталин томондан мелиса келаётган эди, бизга яқинлашиб қолган.\nХотиним тирсагимга туртди:\n- Қаранг… бир чол киши сўрашаяпти.\nБу ёққа қарасам - Саидбово, ~азирадан чиқиб, ~аровтепасига қайрилиш жойда тўхтаб, биз томонга жилмайиб, тез-тез бош ирғАяпти. Товушини эшитмасам ҳам, калласини қимирлатишидан нима деяётганини биламан: “Э-э, эшонбово, яхшимисиз? Қайтяпсизми?… Бир келган экансиз-да. Тошканлар яхшими? Э-э, келин шуми?… Шундай-шундай кеп туринг-да…” Шунга яраша жавоб қиламан: “Ўзингиз яхшимисиз? Бизнинг синфдош Ўрин қандай? Неваралар… Ҳа, шу, қайтяпмиз энди…” Албатта, у ҳам эшитмайди -орамиз анча, бақириб сўрашмаймиз-ку кўчада.\n- Бориб саломлашмайсизми, ёшлари улуғ экан, - деди хотиним.\n- Биз-да шунақа, ҳаммаси бош билан, қимирласа - бас, - дедим.\nРостдан ҳам шунақа, кўрмай қолмасанг бўлди, ишқилиб.\nЛекин Саидбово сўрашиб бўлгандан кейин йўлни биз томонга солди. Дўконга кирмоқчи шекилли. Бари бир ёнимдан ўтади, икки қадам пешвоз чиқмасам бўлмас, чоллар билан қўшқўллаб сўрашиш керак.\n- Ма, болангни ушлаб тур, - дедим хотинга.\nШундай бўлади: аввал юришни ўйлайсиз, ўзингизнинг қай бир сониясида гавдангиз олдинга интилиб, ҳали оёғингиз қимирламаган ҳам бўлади; мана шундай - гавдам харакатга келиб, бу қўзғалиш оёқларимга ўтай деганда нақ қулоғим тагидан, “Қаёққа?!” деган амирона товуш янграб, яна қотиб қолдим.\nҚарасам, боя Сталин томондан келаётган милиса йигит қаватимда турибди. Менга эмас, Саидбовога қараб бақиряпти:\n- Ўв бобой, тўхтанг! Қани, мен кимга айтяпман?!\nСаидбово жойида таққа тўхтади.\nЯна шундай бўлади, кўз ўнгингизда ногаҳон, кутилмаганда, бир беъманилик кечади, каллангиз тўғри ишлаб туради-ю, лекин бу ҳодиса ҳақида ундан ҳам беъманироқ ўйга борасиз. Мен ҳам туйқусдан шундай хаёлга борибман: бобойи тушмагур ~азирадан бирон нарсани ўмариб келяпти, деб ўйлабман. Худди ҳозир мелиса йигит югуриб боради-ю, шартта қув бобойнинг малла чакмони ёқасидан ушлайди. “Аблаҳ! Қўлга тушдинг-ку!” бир-икки силтаб, қўлини қайириб, одига солиб кетади. Дабдурустдан шундай туюлди менга!\nЛекин мелиса йигит менинг ёнимдан қўзғалмай, яна бақирди:\n- Боя нима дедим сизга, а? Боя?!\nУнинг бақириғидан ўғилчам уйғониб кетди, қаранг-эй, бир ёшдан сал ошган гўдак, йиғламади, мелисага “Жинними бў?” дегандек бир қаради-да аясининг бўйнидан маҳкам қучоқлаб олди.\n- Ўзбек тилида айтдим, яхшиликча кетинг, чувалашиб юрманг, дедим. Қулоқ борми, қулоқ?! Ё жун босганми? Кетинг, демадимми?\nСаидбово худди кўринмас мошин-ғалтак ип билан жойига чандиб қўйилгандек, юришга ҳам, туришга ҳам ўхшамайдиган бир ҳаракат қилди-да, мелисага жовдираб қаради.\n-алати одам-эй! Боя ~азирада, кетинг, дедим-а! - Мелиса қўлини пахса қилди. - Ё демадимми?!\nСаидбово ниҳоят тилга кирди:\n- Дедингиз, улим, дедингиз…\nЧолнинг тилга киргани баттар мелисанинг ҳамиятини қўзғади:\n- Деган бўлсам, қани кетганингиз?\nКетинг деганимга қачон бўлди? Мен Исталинга бориб келяпман. А, қани кетганингиз? Ҳалиям кўзга тикан бўлиб юрибсиз-ку!\nСаидбовонинг бети пир-пир учди, менга нажот сўрагандек қараб қўйди. Мен эса мелисанинг дағдағасидан шошиб, аралашишга ҳам, аралашмасликка ҳам ҳайрон, каловланиб турибман, буларникини жуфт демасанг бўлмаса… Саидбово бўйнини қисиб, хоксор ғулдиради:\n- Турсунхоннинг магазинига печка кептимикан, деб кирувдим, уям йўқ экан. Энди опкесанг, битта опқўй, дедим. Эскиси ниҳояти тутаяпти. Айтганингиздан кейин ўзим кетаётган эдим. Энди бу ёқда…\nМелисанинг баттар жаҳли чиқди:\n- Ўв бобой! Жонга тегдингиз лекин! Боя неварамга жилоб оламан дедингиз! Энди бу гап чиқдими?! Қариб, миянгизни еб қўйганмисиз?\n- Энди, ўғлим, тўғри, қаричилик, мия қолмаган… Қайтаётган эдим, шу…\n- Турибсиз-ку шу ерда?! Қани кетганингиз?! Э-э, яна нимага бу ёққа юряпсиз? Боядан бери қараб келяпман, бу бобой кетадими, йўқми, деб… -Мелиса йигитнинг товуши яна баландлади, кейинги гапи энди атрофга ҳам тегишли эди. - Нима қилай сизни, а, обориб тиқиб қўяйми ё?\nБир хил одамлар ўхшаб бу ҳам бақирса кўзи олдидагини кўрмай қолади шекилли, Саидбовонинг пусибгина анча бери келиб қолганини сезмади, пайқагандан кейин жон-пони чиқиб кетди:\n- Ия, яна келяптими бу бобой!? Ўв, кимга айтаяпман?! Соқолим бор деб… Ҳе, ўша печкангизниям!.. Ўв, тўхтанг, деяпман! Қулоқ борми? Обкетаман лекин, панжарадан термилтириб қўяман!\nСаидбово яна тўхтади, яна жавдиради, мен ҳам ғалати бўлиб кетдим: нима қилади невараси тенги бола билан манжашиб, кет дегандан кейин кетавермайдими, ҳозир буларнинг қутурган пайти бўлса...\n- Улим, яна битта кечиринг… Илтимос, шундай бир…\n- Илтимос-пилтимос йўқ! Жўнанг!\n- Бир минитга… шундай бир…\n- Аччиғимни чиқарманг лекин…\n- Улим, сиз ҳам бир мусулмон…\n- Йўқ, копирман! Шунча айтдим, соқоли бор, дедим, энди - бас!\n- Улим, бу дунёда!..\n- Чайналманг! Бу дунёнгизни йиғиштиринг! Нима деяпман сизга?!\n- Кетаман, улим, кетаман, олдин шу…\n- Олдин-полдин йўқ! Всё! Турган жойингиздан кругом марш!\nСаидбово ночор туриб қолди. Энди мелисанинг гаплари шунчаки дўққа ўхшамай бораётган эди. Мен ҳам бир мужмал аҳволдаман, мелисанинг гаплари Саидбоводан кўра, нимагалигини ҳали билмайман-у, ишқилиб, менга қаратилаётгандек эди, лекин бобойнинг ҳам қайсарлини тушунолмай турибман.\n- Тамом, чўкиртак соқолингизга қарамайман! Обкетаман! Бу ёғи принцип!\n- Ҳай, улим, шу домилла билан битта кўришай! Кейин марш бўлса -марш-да! Тез кетаман.\n- Эй, дунёи қўтир! Мана гап қаёқда экан!\n- Мумкин эмас! - Мелиса қулочини ёйиб, чолнинг йўлини тўсди. -Тўхтанг! Айтганимни қилинг, деяпман!\nМен Саидбовога интилдим, у киши мелисанинг қулочи тагидан чаққон эгилиб ўтиб, қўлимни олди.\n- Ҳэ, бизники шул-да, улим, - деди чол менга, “кўраяпсан-ку, болам, қанақа яшаяпмиз деган маънодаги ҳасратда, кейин сўрашди. Яхшимисиз болалар яхшими?\nКўзим чолда, бор диққатим мелисада: кўкариб, қалтқалт титрайди, уришганларни ажратиш бошқа, кўришганларни айириш бир бошқа экан, нима қилишини билмайди, фақат кўзининг пахтасини чиқаради: “Бўлди бўлди, бас. Бобо, сизга айтаяпман. Бўлди, деяпман”, - дейди нуқул.\nСаидбовонинг қўлини қисимлаб узоқ сўрашдим, чолнинг қўллари қадоқ, сиқиб сўрашганда тошдек бота–ди. Мен Ўринбойни, Суюнбой акани, биз билан - укаси иккови бир синфда сакказинчигача ўқиб, кейин уй қилиб кетган қизининг болалари нечта бўлганигача суриштирдим.\nСаидбово охири қўлини куч билан тортиб олиб, мелисага қаради, сал енгил тортди.\n- Мана улим, сўрашдим, - деди унга.\n- Бўлди , сўрашган бўлсангиз, энди кетинг, турманг бу ерда, - деди мелиса йигит сал шаштидан тушиб.\nМелисанинг юмшагани солга ҳам таъсир қилди, тушунтиришга киришди.\nЎзи кетаётган эдим. Тушунаман, ҳозир қаттиқ. Шу айтганингиздан кейин Турсунхоннинг магазинига кирдим. Битта синиқ шкопни қоқишяпти экан. Шу кейин қайтаётиб, бу домилла улимни кўриб қолдим. Бу киши Тошкандай жойда ўқийди, эшонбовомизнинг уллари. Оталари билан яхши эдик, у киши, раҳматли, одам айирмас эдилар. Домилла улимни кўрдим-у, у кишининг ўзлари кўзимга кўрингандай бўлди. Бир к…ишиб ўтай, таваррик одамнинг боласи, дедим. Э-э, бизларга қарз-да, улим Эрта-индин ўзимиз ҳам борсак, нега кўчада улим билан кўришмадингиз, деб сўрасалар, уятга қоламанда… - Саидвобо ўксиниб, кўзларига ёш олди-да, кейин бирдан гапни бошқа ёққа бурди. - Ке, мелисаулим, сениям бир қўлингни олиб қўяй!..\nМелиса бу гапни кутмаган эди, ноқулай бўлди, юзини буриб, чолга қўлини берди. Чол унинг қўлини маҳкам ушлаб, худди молбозорда бор-барака қилаётгандек ўктам-ўктам силтади:\n- Яхшимисан? Тан совлиқми? Мундай сўрашда-е, улим, биз ҳам таваррик, етмиш бешга чиқдим. Мусулмон боласисан - сўраш, яхшимисиз, бово, дамликкина юрибсизми, де, шундай юринг, де. Етмиш бешга чиқдим ман, улим, сизнинг ёшингизга етайлик, бундан ҳам ўтайлик, де Мен ҳам сени дуо қилай! Барака топ, улим, деб айтай! Кўп ҳам шапкангга маст бўлаве…ма. Пахта, пахта, дейсан, мана, пахтанинг ичида қаридик, келган жойимиз шу\nМелиса йигит сал-пал қизариниб, чолнинг гапларидан жиндай ҳижолатга тушди, лекин унинг гапини кесди:\n- Бўлди, ота, бошни қотирманг. Кўришдингиз, ишингиз битди, энди кетинг.\nСаидбово унга хотиржам қаради, лекин алами ичида экан:\n- Кетаман, кўришиш бизга қарз эди, уздик. Кўнгилхотиржам. Энди обориб тиқиб қўйсанг ҳам, майли, - деди.\n- Бово, илтимос, қонимга ташна қилманг, - деди мелиса йигит энди зорланиб.\nСаидбовонинг лаблари титраб кетди, ўксик бир ўжарлик билан гапдан қолмади:\n- Қамайсан-а! Кўришганга қамайдиган закўн йўқ, қопқора қўл халқлар бор-ку, ўшаларнинг сўдида ҳам йўқ! Одамларни мунча қон қақшатма. Бу учун ҳукумат сенга шимилдириқ ҳам бермайди: Қайтангга ёмон бўлганинг қолади. Мана, бола ёшимиздан шу пахтанинг ичида, умрни шу пахта еди.\nКўкрагимга битта темир ҳам таққани йўқ! Сен бўлса, ~азиранинг бозорини ёпиб, ҳаммага дўқ урасан…\nМелиса йигит алам билан бир нарса демоқчи эди, чол гап бермади, мелиса “бор-э!” дегандек, терс бурилди.\n- Обориб тиқиб қўяман эмиш! Обориб тиқсанг, нима, мени гармиди? Ҳукуматнинг текин нонини еб ётавераман.\nМелиса шахт билан чолга қаради:\n- Менга қаранг, бобой, кетасизми, йўқми? Етмиш бешга чиқдим, энди менга ҳеч ким тегинолмайди, деяпсизми ё?\nСаидбово бу гапдан чўчигандек:\n- Кетаман, улим, кетаман… - деб ғулдиради, лекин кетиш олдидан, ё алами босилмаган, ё энди мелисанинг “обориб тиқиб қўйиши"га қўл силтадими, узиб олди: - Ҳаммани онаси туғади, сени, улим, билмадим…\nБобой гапини тугатмай, йўлини ~аровтепасига бураверди.\nМелиса чичонглаб кетди:\n- Ўв, бобой, тўхтанг! Тўхтанг, деяпман! Саидбово ўша ёқдан туриб:\n- Киптингга шапалоқдай нарсани ёпиштириб… - деди-ю, гапини тугатмай кетаверди.\nЎзи шусиз ҳам ичимда чолнинг гапларига беш кетиб турган эдим, кулиб юборибман.\nМелиса йигит шарт менга ўгирилди, мен атайлаб чолнинг орқасидан тикиламан, бунга қарасам - тамом. Кўзимнинг қирида кузатяпман: алами олти, ҳозир менга ёпишади!\n- Нега куласиз? Очиб ўтирибдими? - деди у.\n- Шунга куляпман, - дедим.\nЎзи тилим ёмон, лекин нарироқда хотиним турибди, нима қилай? Мелиса йигит унча тушунмади:\n- Нима шунга? Маймун ўйнатяптими сизга? - деди.\n- Анави бобой ўйнатди шекилли, - дедим.\nУ яна тушунмади, лекин майна қилаётганим етиб борди.\n- Кулдириб қўяман лекин! - деди.\n- Мен ўзим хоҳласам куламан, - дедим.\n- Бу ерда мен рухсат берсам куласиз, - деди мелиса.\n- Саидбово нарироққа бориб,тўхтаб қолди. Мен хотинимга қараб қўйдим. Бошқа жойда бўлса, очиғи, шу сийқа бош билан айтишиб ўтирмасдим, энди кеч, бир ёғи - алам қилаётган эди баобрў бир редакцияда ишласам, ўз қишлоғимда, хотиним, яна шунча одамнинг олдида бир ёш бола, елкасида шапалоқдай погони бор учун менга ҳам дўқ урса!\nҲа, айтмабман, чорраҳада биздан ҳам бошқалар бор эди. Терим деб ҳаммаёқ тақа-тақ бўлгани билан, йўлнинг у ёғидаги дўкон очиқ. Катта-катта кўзли деразасида ўч-тўртта бош қимирлаб турибди, берироқда Шафоат хола ҳамишагидек писта сотаяпти, унинг тепасида Ҳошим ака билан иккита ўсмир, бири Холмат аканинг, бири Эргаш аканинг боласи, оғизаридан писта чўпоқ худди курак чувийдиган машинадан чиққандек отилади, кўзлари бошқа ёқда-ю, лекин қулоқ динг - бу ердан кетар-кетмасимиздан ~азирани ундай депти, бундай бўпти деган маҳоват босиши тайин.\n- Менга рухсат тепадан келади, жўра, - дедим.\nМелиса йигит бир одим чекиниб, мени бошдан оёқ-кузатиб чиқди, бошқа гап тополмади шекилли:\n- Нима қилай шунга? - деди. - Ана, останопканиям тепадан айтиб сурдиришган. Бу ерда одамлар турмасин, деган.\n- Доим шу ердан кетаман. Тураман!\n- Нега турар экансиз!\n- Мошин пойлаб.\n- Мошин пойлашга, ана останопка, деяпман-ку!\n-Доим шу ерда бўлган.\nРостдан, бекат азалдан шу ерда эди, ўнғай, уч томондан - ~азира, Сталиндан келадиган, идорадан чиққан машиналар ҳам шу ердан ўтади, лекин булар идора тўғрисида одам уймалашмасин деб, тўрт юз метрча узоққа сурган.\n- Боринг, дедимми - боринг!\nБитта ўзим бўлганимда “Ке, қўй, мендан ўтган бўлса, кечир, Саидбово учун ҳам узр, айтишадиган нарсанинг ўзи йўқ-ку орамизда”, деб айтардим, фақат янги бекатга бормасдим, турган гап. Лекин дўкон деразасидаги каллалар қимирламай қўйди, писта чақаётганларнинг ҳам кўзи бизда, хотиним бечора боласини маҳкам бағрига босган, Саидбово бечора сал нарироқда кетолмай қараб турибди…\n- Бормасам-чи? - дедим.\nБу одамнинг бош-оёғига қараб чиқишдан бошқа нарсани билмайди шекилли, яна шундай қилди, кейин бирдан:\n- Сизда буткул виждон йўқ, - деб қолди, худди ўша виждон кўкрагимда осилиб туриши керагу бу излаб тополмагандек.\n- Қайдан билдингиз? - дедим ажабланган бўлиб.\n- Кўринишингиз айтиб турибди, - деди у. - Виждон бўлса сизда, халқ ишга кўмилиб ётган бир вақтда шляпани қўнқайтириб, галстукни осилтири-иб юрармидингиз? Тағин хотинингизни эргаштириб олганингизга ўлайми! -Бунақа маърузахонликнинг ҳавосини олган экан, менга гал бермай баландлаб кетди: - Виждони борлар ҳозир далада, партиямизнинг топшириғини бажаряпти, давлатнинг ишини қиляпти. Сизда виждон бўлса, бунақа ширдинглаб юрармидингиз? Халқ эртаю кеч меҳнатнинг тагида ётган пайтда оёқни ҳўлга тегизмай бунақа олифта юриш учун виждонни ютган бўлиши керак одам…\nМелисанинг валдирашидан миямга оғРиқ кириб, чаккам тиришиб кетди, у мени устимдан куляпти деб ўйлаб, бирдан бошқа алфозда бақириб берди:\n- Кулдириб қўяман лекин! Бу ердагилар ерда ётган картишка эмас! Осмондан оёғИнгни осилтириб тушган бўлсанг ҳам… Менга деса Брежневга бормайсанми кейин! Бор, ана, Рашидовга! Бизга ўзи шундай топшириқ берган: сенга ўхшаган текинхўр туниятларни қама, деб!\nБу ўртада Саидбово ғир этиб ёнимизга келиб олди, бечора чол қўрқиб кетган, бир мелисага ёлвориб қарайди, бир менга мўлтирайди денг.\n- Йўғ-э, менга бу киши бошқача айтгандилар, - дедим, бошқа гап тополмай.\n- Йўғэми? Қани, дакиментти ол!\n- Нима қиласан? - деим бир гапдан қолгим келмай.\nСаидбово “Жо-он улим, ундай қилманг, қўйинг!”, деб бир мелисага, "Эшонбово, сиз - катта, хўп, денг, сиздан лозим” деб менга ялинди, иш чиқмагандан кейин: “Э-э, улим, мени деб бўлди, улларим!”, деб жавради.\n- Ол, деяпман! - У қалтқалт титраб қўлини орқага юборди. Хизмат бурчини бажараётган одамман, мен билан ҳазиллашма!\nХ,али бу сийқабош ҳамманинг ўртасида тўппончасини ўқталмаса эди, деб, бир ёғи чўчидим ҳам, ҳалироқ берсам ўламанми шуни, ғалва чиқмасди деб дарров гувоҳномамни узатдим.\nУ гувоҳномани бир очиб қаради-ю, ёпиб устидан дутор чалаётгандек читирлатиб тирноқ урди-да, менга беписанд тикилди:\n- Аҳ-ҳа, санъатчи! - деб заҳаргина илжайди. - Ўзим ҳам айтдим: нега бунақа ширдинглаб юрибди деб. Бу галстук, шляпалар… “КПЗ"да бир санъатингизни кўрсатасиз энди…\nРости гап, анграйиб қолдим, балони ҳам тушунмадим.\n- Эндии мошин ушласак бўлди, - деди у ва худди шундай қилса, дарров машина келиб қоладигандек, йўл ўртасига чиқди, бир зум Сталин томонга тикилди, яна қайтиб келди, сал ноқулай бўлиб, ўзича “Хў-ўш”, деб қўйди.\nСаидбово бечора ҳали ҳам “Улларим, улларим, ундай қилманглар-эй! Мен бенават-ку!” деб турибди. Шунда бирдан миямга урди:\n- Фақат фаросатдан десам, саводдан ҳам уриб кетган шекилли? -дедим.\n- Битта ҳужжатни тўғри ўқиёлмасанг!\nУ менга бир олайиб қаради, довдираганини билдирмасликка тиришди.\n- Ўқи! - дедим. - Санъатдан бошқа сўзлар ҳам бор. “Газета редакцияси”, “мухбир” деб ёзиб қўйибди! Ким сени елкангга катта сержант деган “личка"ни ёпиштирган ўзи?\n- Погонга тил текизманг, - деди у энди сал паст тушиб. - Бунинг жавобгарлиги бор.\n- Сен қўлингдагини ўқигин, кейин гаплашамиз, - дедим.\nУ аввал атрофга аланглаб олди-да, гувоҳномани очди, гўё у ерда жуда кўп нарса ёзилгандек бошини анча эгиб турди, кейин мендан кўзини олиб қочиб, секин хотинимга қаради, дўкон томонга аланглади, чайналиб, оғирлигини у оёғидан бунисига ташлади. Бир зум жим қолдик, у иккиланаётган эди. Саидбово илинж билан унга “Улжоним! Улим!…” деди. Мелиса бобойга қараб секин: “Ота, сиз кетаверинг! Ўзимиз келишиб оламиз”, деди, Саидбово елкасини қисиб, кетолмай тураверди.\nМенинг аламим босилмаган эди:\n- Ким тўғри келса, обориб тиқиб қўяверасанми, оғайни? Балки мен давлатнинг муҳим топшириғи билан юргандирман, -дедим.\n- Бошдан шуни айтмайсизми? Обориб тиқиб қўйганимда, биласизми, сизни у ерда нима қилишарди? - деди мелиса йигит енгил тортиб.\n- Елканинг устида бир нарсани кўтариб юрган одам тиқиб қўйишдан олдин суриштиради: ким, қаерда ишлайди, деб…\n- Эй-й, ака, калла қоладими, дакиментингиздан фақат “санъат"ини ўқибман, саводинг йўқ деб ерга урманг, - деб хуноб бўлди у. - Энди… ишимиз шуда. Бажар, деса - бажарамиз. Топшириқ қаттиқ. Одамлар юрмасин кўчада, дейишган. Мана, кураяпсиз-ку одамларни, гап таъсир қилмайди! Тўдалашманглар шу ерда, катталар ўтади, кўзи тушса, менга гап тегади, деб тушунтирганни тушунишмайди. Билмайман, буларни онаси кўчада туққанми! Бу ердан ҳайдасам - ~азирада! У ёқдан ҳайдасам - бу ёққа! Шундай вақтда нима бор кўчада десам, магазинга, дейишади. Магазинга бўлса, керагингни ол-да, кет! Ана қаранг, туришибди, мен айтмагунча тураверишади-ей! - У шундай деб дўкон олдида тизилишганларга қичқирди: - Ў-ў, албатта мен айтишим керак-да, а сизларга? Ё кансерт бўляптими? Қани! Шапаат опа, кўтаринг тўрвангизни, мен сизга бир соатга майли деганман, боринг!\n- Дўкон олдидагилар бамайлихотир ичкарига киришди, “Шапаат хола” пистахалтасини оғзини ёпган бўлди, холос, лекин томоша тўхтаганига ҳафсалалари ўлиб, нарироққа жилдилар.\n- Ҳозир, қараб туринг, яна чиқишади, гап ўтмайди буларга!\n- Одамни оёғидан боғлаб қўйиб бўлмайди, оғайни, - дедим - энди секин баланга чиқиб, билдирмай ўчимни олишга ўтдим. - Худойим уни эркин қилиб яратган. Хоҳласа юради, ўтиради, ёнбошлайди…\n- Майли, лекин шуни уйида қилсин, - деб у ўзиникидан қолмади. -Кўчада бало борми! Мен уларни уйига кириб текширмаяпман-ку, ахир.\n- Кўча ҳам одамларга қилинган, - дедим. - Молподага эмаски, битта чўпон қўйиб қўядиган.\n- Э-э, мен кампанияни айтяпман, - деб хуноб бўлди у. - Йигирма кун чидаб беришсин - бўлди! Чўпон… нимам чўпон? Қанақа сўкиш эшитишимни биласизми? Булар, орқадан сўкада, лекин у ёқда райком бор! Мана, кечаги бозор, қор уриб турибди. Одамлар инсофинг борми, картишка-партишка олиб олайлик, бир соатгинага оч, деб чуввос ёпишишди менга. Қор-ку, э-эрталаб бўлса, шу ҳавода ким ҳам далага чиқарди, дебман. Майли, ярим соат муҳлат, бозорларингни қилиб олинглар, лекин хафачилик йўқ, дедим.\n- Шундай, шундай, бозорни очиб бердингиз лекин, - деди қимтиниб. -Валламатлик қилдингиз, майли, бозор қилиб олинглар, дедингиз.\nМашинадан дарак йўқ, мелиса йигит қўлларини силтаб-силтаб куйиниб гапиради, дўкондагилар қайтиб чиққан, “Шапаат хола” жойида, ўсмирлар сал нарироқда, мен, икки қўл чўнтакда, гўё шу мелисанинг кўча кийимидаги каттаси, арзини тинглаяпман. Мелиса йигит бояги бақирганларига кечирим сўраган алфозда: “Хрзир, янга ҳозир” деди, мен “Х,а бозорни очдингиз, кейин?” дедим.\n- Одамлар энди дарвозадан кириб, савдони бошлаган эди, бабиллаб қора “Волга” кепқолди. Одамларга ҳеч нарса дегани йўқ. Менга қараб: "Онайни фалон сани! Санга шапка кийдирганни онасини!” деб ке-етди!..\n- Ким? Раисми?\n- Йў-ў. Райком! Амир ~аппорович! Бир урди, ҳалиям бетимга тегмади, лекин шапкам учиб кетди.\nБоя айтишиш билан овора, фақат бетига қарабман шекилли, энди разм колсам, мелиса пачоққина йигит экан, бурни кўкариб, сувлаб турибди, қорин жонировдан йўқ, кител халта осилган, камар қийшайиб, орқага тортиб кетган, шим шалвираган, тумшуғи тириш этикдан сачраган лой белгача урган…\nУнга қараб қолдим, ҳалидан бери кўнглимни босган бир ғашлик, ўжар бир гуноҳкорликка ўхшаган туйғуни англагандек бўлдим, мелисани ҳали у Саидбовога бақирмаган, мен билан манжашмаган, умуман ҳали ёнимизга етиб келмаган пайти - унга кўзим тушгандаёқ ёмон кўриб қолган, йўқ, устидаги расмий кийими милиционерлиги учун эмас, йўқ, айтаяпман-ку, ҳали менга бақамти бўлишидан олдин деб, у ҳар қишлоққа келганимда қора меҳнат, оғир кетмондан қочиб, ўқишга кирганим, битирганимдан кейин шаҳарда қолиб кетганимга тирик таъна бўлиб кўринган, мен эса ҳимоянинг энг яхши йўли деб хужумни танлаган эканман.\nЭнди унинг расмий кийимни ҳам эплаб кия олмагани, абарои кўнгли оғриганидан оғзи кўпикланганини ҳам сезмай хасратидан дастурхон ёйишига қараб туриб, атай эрмаклаганим, “КПЗ"и ҳам шунчаки гапдан енгиш учун пўписа эканини, хўп, ана, олиб борган тақдирда ҳам у ердагилар, ўз туманидан пойтахтга бориб ишлаётган мухбирини оёқости қилмасликларини билиб туриб ҳамқишлоқлар айниқса хотиним олдида бир кўрсатиб қўймоқчи бўлганимга, лекин, яна, барибир, гувоҳномани кўрсатишга тўғри келганига уялиб кетдим.\nБу гапларнинг бари кўнглимда мубҳам бир ғашлик бўлиб турган эди, мелисанинг ҳасрати энди уни тинитиб, тубида ётган нарсаларни очиб қўйди.\n- Ишни шу одамлар қилади-ку, райкомнинг ўзи лой кечиб пахта термайди! Бозорни бир соатгинага очганга шунчами?! Майли, шу одамларни деб сўкиш эшитаман, лекин, барибир, биронтаси, эй инсон, сўксанг, ўзини сўк, онасида нима айб, демагани ботиб кетади. Э-э, бечораларга нима ҳам дейман, ҳаммамиз шундай. Лекин, райком, мени тумонатнинг ичида тепкилаб, яна қандай буларни чизиғингга сол, дейди? Шуни ўз кўзи билан кўриб турганлар мени уч пулга оладими? Райкомга нима, сўкди, сўкди, кейин кетди-борди! Элга рўпара бўлиб мен қолдим. Нима қилишим керак? Кетворай десам - иш бу, тирикчилик деган нарса бор. Ҳе, майли-да, биз бир кичкина одам, мелисаликни ҳам қилиш керак, бари бир. Бетни қалин қилиб юрибмизда…\nГап билан ёнимизга сариқ “Жигули” келиб тўхтаганини сезмабмиз. Мелиса йигит, шартта унинг эшигини очди.\n- Қаёққа боряпсиз? - деди.\nҲайдовчи эгилиб, бизга қараб жилмайди - Турсунхон экан.\n- Жомбойга. Мол гаплашаман, - деди у мелисага.\n- Бўлмаса, гап бундай - шу акани Перекрўскага ташлаб ўтасиз, - деди мелиса укам, - болалар билан туриб қоптилар.\n- Майли… майли, ўтиринг! - деди Турсунхон менга маъноли қараб қўйиб.\n- И-и, янга ўғилчанинг бошига боҳор бўлинг, - деди мелиса машинанинг орқа ўриндиғига ўтираётган хотинимга.\nКейин у қўлимни маҳкам қисиб, синиқ илжайди:\n- Ака, хизматчилик, хафа бўлмайсиз-да. У худди укамдек, юрагим ачишди.\n- Бўлади-да шунақаси ҳам, биздан ҳам ўтди, - дедим бошқа гап тополмай.\nЛекин мен ҳали машина эшигини ёпиб улгурмай, у дўкон олдидагиларга бақирди:\n- Ў-ў, неча қоққан қозиқдай турибсизлар? Неча марта айтиш керак сизларга! Томоша тугади-ку…\nТурсунхон ванғиллатиб газни босгандан кейин Саидбово билан хайрлашмаганим эсга тушиб, орқага ўгирилиб, бобой, худди таъзим қилаётгандек, чакмонининг енгларини кийиштириб, мелиса “ули"нинг ёнидан ўзоқлашиб биз кетаётган йўлдан келаётган эди, қўлимни кўтардим, турган гап, машина ичидан кўринмайди, чол ҳам бошини эгиб олган, биз томонга қарагани йўқ.\nЙўлда кетяпмиз, Турсунхон сўради:\n- Нимага шу билан солишиб юрибсиз?\n- Сиз қаёқдан билдингиз? - деб хайрон бўлдим. - Яхши гаплашиб турганимизда келдингиз-ку.\nТурсунхон йўлдан кўзини узмай кулди:\n- Телефон бор-да. - Кейин менга қараб изоҳ берди. - Эргаш аканинг боласидан шу гапни эшитдим-у, тағИн сизни овора қилиб юрмасин, деб мошинни босдим, бўлмаса Жомбойда ишим йўқ. Унинг ўзи бола ёмон эмас, Нурмат аканинг боласи-да, Яканшиҳдан берироқдаги қишлоқ… оти тилимга келмаяпти, шу е…дан, танимайсиз. Қишлоқдан чиқиб кетгансиз-да, бизла…ни зўрға танийсиз-у Ҳа, рост-да, бир хил вақти салом берсак - кўрмайсиз\n- Жа гапни опқочасиз-да лекин, - дедим-у, бари бир, хижолатда эдим.\nМашинанинг ичи иссиққина эди. “Шу Турсунхон жуда оқибатли йигит-да”, деб ўйладим.\nҚишлоқдан чиқиб кетаётган эдим.


28680 Ўқиш режими + -\n«Витр» сўзи бизнинг тилимизда «тоқ» маъносини билдиради. Витр намози вожибдир.\nВитр ҳуфтон намозининг фарз ва суннатидан сўнг ўқилади. Витр 3 уч ракъатдир. Учинчи ракъатда Фотиҳани қироат қилгандан сўнг, зам сура қўшилади. Қироатни тамом қилганидан кейин намозни бошлашдагига ўхшатиб такбир айтиб, икки қўл кўтарилади. Сўнгра қўллар қўйилиб «Қунут»ни ўқилади, кейин рукуъга кетилиб, намоз охирига етказилади.\n«Аллоҳим, албатта, биз Сендан ёрдам сўраймиз, сенга истиғфор айтамиз ва сенга иймон келтирамиз, сенга таваккул қиламиз ва сенга шукр келтирамиз, куфр келтирмаймиз. Ким сенга фожирлик қилса, уни ажратамиз ва тарк қиламиз. Аллоҳим, сенгагина ибодат қиламиз, сенгагина намоз ўқиймиз ва сажда қиламиз, Сенгагина интиламиз ва шошиламиз. Сенинг раҳматингни умид қиламиз ва азобингдан қўрқамиз. Албатта, Сенинг ҳақ азобинг кофирларга етгувчидир».\nБолажонлар, сув нимага оловни ўчириши ҳақида ўйлаб кўрганмисиз Йўқми Келинг, унда бирга мулоҳаза қиламиз. Нима ҳўл бўлади Суюқликлар Суюқ кўринишдаги моддалар давоми...\n11:00 / 08.09.2019 838\n«Тафсири ҳилол» китобининг қайта нашри тақдимоти (видео лавҳа)\n23:49 / 08.11.2016 3149\nЖума куни нега айнан «Каҳф» сураси ўқилади?\nБисмиллаҳир Роҳманир Роҳим Ассалому алайкум ва раҳматуллоҳи ва барокатуҳ Биз мўминмусулмонларга Жума кунини муборак қилган ва ушбу кундаги амаллар ва давоми...\n07:17 / 14.12.2016 11631\nАнбиёлар қиссаси. Яъқубга жўнатилган жамоа 18-қисм\n08:42 / 07.06.2018 1067\n14:24 / 02 июль 6402\n11:17 / 14.01.2020 130827


Жиззахда МИБ тадбиркорнинг 610 млн сўмини ундириб берди » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » Жиззахда МИБ тадбиркорнинг 610 млн сўмини ундириб берди\nЖиззах шаҳридаги Жиззах марказий деҳқон бозори қарздорлиги сабабли якка тартибдаги тадбиркорга 610 миллион сўмдан ортиқ маблағни тўлашга мажбур бўлди. Бу ҳақда Мажбурий ижро бюроси маълум қилди.\nХабар берилишича, Жиззах туманлараро иқтисодий судининг 2019 йил 22 апрелдаги қарорига асосан, қарздор Жиззах марказий деҳқон бозори акциядорлик жамияти ҳисобидан якка тартибдаги тадбиркор «Соатов Мусурмонқул» фойдасига 610 288 900 сўм қарздорлик ундириш белгиланган.\nМазкур қарздорликни ундириш тўғрисидаги ижро ҳужжати Мажбурий ижро бюросининг Жиззах шаҳар бўлими иш юритувига 2019 йил 23 октябрда келиб тушган ва шу куннинг ўзида ижро ишини қўзғатиш тўғрисида қарор қабул қилиниб, тарафларга маълумот ва ижро учун юборилган.\nИжро ҳаракатлари давомида қарздор Жиззах марказий деҳқон бозори АЖнинг банкдаги мавжуд ҳисобрақамларига электрон тарзда инкассо топшириқномаси қўйилган ҳамда тегишли орган ва ташкилотларга сўров хатлари юборилган ва жавоб хатлари олинган. Олинган жавоб хатларига кўра, қарздор Жиззах марказий деҳқон бозори АЖга тегишли Жиззах шаҳридаги «Улуғбек» МФЙ ҳудудида жойлашган «Балиқ маҳсулотлари» номли савдо мажмуаси мавжудлиги аниқланган ҳамда E-ijro auksion савдо майдончасига сотувга чиқарилган.\nЎтказилган онлайн савдо натижасида ушбу савдо мажмуаси сотилган ва сотувдан тушган пул маблағи ҳисобидан ундирилиши лозим бўлган 610 288 900 сўм қарздорлик тўлиқ ундирилиб, ЯТТ «Соатов Мусурмонқул» ҳисобрақамига ўтказиб берилган.\nКарантин: МИБ Янгиободда фуқароларга 65 млн. сўмлик иш хақи ундириб берди


Покистонда номаълум учар жисм парвози видеога олинди - 28.01.2021, Sputnik Ўзбекистон\nПокистоннинг Раҳимёр Хон шаҳри устида номаълум учар жисм парвози акс этган видео ижтимоий тармоқларда тарқалди. 28.01.2021, Sputnik Ўзбекистон\nТОШКЕНТ, 28 янв — Sputnik. “Покистон халқаро авиакомпанияси” учувчиси Панжоб вилоятидаги Раҳимёр Хон шаҳри устида номаълум учар жисм (НУЖ) кўрингани ҳақида маълум қилди, Geo News телеканали хабарига асосан."Қуёш нурлари бўлишига қарамай, НУЖ жуда аниқ кўринди", - деди пилот. У авваллари кундузи бундай ёрқин объектни ҳеч қачон кўрганлигини айтди. Осмонда кўринган объект - сайёра ёки юлдуз эмас, балки Ерга яқин бўлган "космик станция" ёки "сунъий сайёра" бўлиши мумкин, дея тахмин қилди.Покистон авиакомпанияси расмий вакили маълум қилишича, НУЖ 23 январь куни соат 16:00 атрофида, самолёт Карачидан Лаҳорга учаётган вақтда кўрилган. Самолёт НУЖ кўринган вақтда самолёт 10,5 минг метр баландликда бўлган.Учувчидан ташқари, номаълум объектни Раҳимёр Хон шаҳрида истиқомат қилаётган кўплаб кишилар ҳам кўришган ва видеога олган. Интернетда тарқалган видеода кундузги вақтда осмонда ёрқин нуқтани кўриш мумкин.\nnasa (ақш аэронавтика ва космикни ўрганиш миллий идораси), нло - номаълум учар жисм, покистон, интернет, қуёш, ой, космос\n13:24 28.01.2021 (янгиланди: 14:15 28.01.2021)\nCC0 / Unsplash / Zaji Kanamajina / Свечение в небе\nCC0 / Unsplash / Zaji Kanamajina /\nТОШКЕНТ, 28 янв — Sputnik. “Покистон халқаро авиакомпанияси” учувчиси Панжоб вилоятидаги Раҳимёр Хон шаҳри устида номаълум учар жисм (НУЖ) кўрингани ҳақида маълум қилди, Geo News телеканали хабарига асосан.\n"Қуёш нурлари бўлишига қарамай, НУЖ жуда аниқ кўринди", - деди пилот. У авваллари кундузи бундай ёрқин объектни ҳеч қачон кўрганлигини айтди. Осмонда кўринган объект - сайёра ёки юлдуз эмас, балки Ерга яқин бўлган "космик станция" ёки "сунъий сайёра" бўлиши мумкин, дея тахмин қилди.\nПокистон авиакомпанияси расмий вакили маълум қилишича, НУЖ 23 январь куни соат 16:00 атрофида, самолёт Карачидан Лаҳорга учаётган вақтда кўрилган. Самолёт НУЖ кўринган вақтда самолёт 10,5 минг метр баландликда бўлган.\nУчувчидан ташқари, номаълум объектни Раҳимёр Хон шаҳрида истиқомат қилаётган кўплаб кишилар ҳам кўришган ва видеога олган. Интернетда тарқалган видеода кундузги вақтда осмонда ёрқин нуқтани кўриш мумкин.


АҚШ давлат котиби Афғонистон, Африка ва...\n24.07.2021 05:00 0 1642\nФото: «AP News»\nАҚШ давлат котиби Энтони Блинкен навбатдаги баёнотида Афғонистон, Африка ва Куба борасида тўхталди.\n«Толибон» мамлакатда ҳокимиятни куч билан қўлга киритса, Афғонистон издан чиқади. Ислом Республикаси ўзи учун жуда муҳим бўлган халқаро ҳамжамиятнинг ёрдамисиз қолади», — деди Блинкен.\nАфғонистонда 40 йилдан зиёд давом этаётган низо ҳарбий ечимга эга эмас, қўшимча қилди давлат котиби.\nБлинкеннинг айтишича, АҚШ коронавирусга қарши 80 миллион доза вакцинани захиралашга эришди ва 60 миллион дозасини бошқа мамлакатларга юборди. Қўшма Штатлар, умуман олганда, 500 миллион доза вакцина сотиб олиб, ҳеч қандай шартларсиз тарқатишни режалаштирган.\nВакциналарни тарқатишдан ташқари, АҚШ уларнинг ишлаб чиқарилишини йўлга қўйиш учун бошқа мамлакатларга маблағ киритяпти. Давлат котиби мисол тариқасида Африка мамлакатларини тилга олди.\nКуба аҳолисига интернетга уланиш имконияти берилиши Қўшма Штатларнинг диққат марказида. Оролликлар нафақат ўзаро, балки хориж мамлакатларида яшовчилар билан ҳам мулоқот қилишлари муҳим, деб ҳисоблайди Блинкен.\nАҚШ Афғонистон Африка Куба вакцина давлат котиби Энтони Блинкен\nХориж 21/10, 10:46\nАфрика музликлари 2040 йилга бориб йўқолиб кетиш хавфи остида — Жаҳон метеорология ташкилоти


Ўзбекистон Республикаси Президенти Шавкат Мирзиёевнинг биринчи Халқаро ҳунармандчилик фестивалининг тантанали очилиш маросимидаги нутқи - Darakchi\nСИЁСАТ 15.09.2019, 12:41\nҲурматли фестиваль иштирокчилари!\nАввало, сизларни сўлим ва мафтункор Фарғона водийсида, қадимий ва гўзал Қўқон шаҳрида қутлашдан бағоят мамнунман.\nФурсатдан фойдаланиб, Жаҳон ҳунармандлар кенгаши президенти, ҳурматли Рози Гринлис хонимга анжуманимизда шахсан иштирок этаётгани учун самимий миннатдорлик билдиришга рухсат этгайсиз.\nФестивалимизга ташриф буюрган Россия Федерацияси маданият вазири Владимир Мединскийни, Қозоғистон Республикаси маданият ва спорт вазири Ақтўти Раимқуловани, Туркманистон маданият вазири Атагелди Шамурадовни, Тожикистон Республикаси маданият вазири Шамсиддин Ўрумбекзодани, Озарбайжон Республикаси маданият вазири Абулфас Гараевни, Қирғизистон Республикаси маданият, ахборот ва туризм вазири Азамат Жаманқуловни, Беларусь Республикаси маданият вазирининг биринчи ўринбосари Наталья Карчевскаяни, Арманистон Республикаси таълим, фан, маданият ва спорт вазирининг ўринбосари Нарина Хачатурянни чин дилдан қутлаймиз.\nБундан ташқари, Хитой санъат ва ҳунармандчилик уюшмаси президенти Ху Нианшага, Ҳиндистоннинг Харяна штати туризм вазири ўринбосари Вижай Вардханга, Малайзия халқ амалий санъатини ривожлантириш корпорацияси бош директори Энчик Ибрагим бин Исмоилга, шунингдек, ЮНЕСКОнинг юқори мартабали вакиллари ҳамда Жаҳон ҳунармандлар кенгашининг Осиё-Тинч океани, Америка ва Африка минтақалари бўйича раҳбарларига самимий миннатдорлик билдирамиз.\nДаврамизда хорижий давлатларнинг Ўзбекистондаги муҳтарам элчилари ва халқаро ташкилотлар вакилларини кўриб турганимиздан хурсандмиз.\nФестивалимизда дунёнинг 78 та давлатидан 370 дан зиёд моҳир ҳунарманд, таниқли маданият арбоблари, санъатшунос олимлар, оммавий ахборот воситалари ходимлари иштирок этмоқда.\nБарчангизни чин юракдан қутлаб, Ўзбекистонга, ушбу анжуманга бўлган катта ҳурмат ва эътиборингиз учун ташаккур изҳор этаман.\nМаълумки, умумбашарий маданиятнинг ажралмас қисми бўлган халқ амалий санъати дунёдаги ҳар бир халқ ҳаётида, унинг турмуш тарзи ва қадриятлари ривожида алоҳида ўрин тутади.\nИнсониятнинг онгли ҳаётида ҳунармандчиликнинг пайдо бўлиши – бу цивилизация сари ташланган энг муҳим тарихий қадам, десак, ҳақиқатни айтган бўламиз.\nБашарият фахри бўлган буюк шаҳарлар, меъморий обидалар, тарихий ва археологик ёдгорликлар, минглаб музейлардаги нодир экспонатлар бу фикрни яққол тасдиқлайди.\nҲаммамизга аёнки, халқ амалий санъати – бу аввало, табиат билан уйғун бўлиб, табиатдан завқ ва илҳом олиб, бетакрор ижод намунасини яратишдир.\nЎзингиз тасаввур қилинг, оддий қора тупроқдан, бир бўлак темир ёки ёғоч парчасидан ноёб ва гўзал буюмлар яратиш, таъбир жоиз бўлса, уларга “жону тил” бағишлаш учун ҳунармандга нафақат машаққатли қўл меҳнати, балки қалб ҳарорати керак. Нозик дид ва маҳорат, сабр-тоқат, энг муҳими, ўз касбига чексиз меҳр ва садоқат, фидойилик керак.\nШу билан бирга, чинакам ҳунар соҳиби – у кулол бўладими, кандакор ёки тўқувчи бўладими, наққош ёки заргар бўладими – ўз ишини аъло даражада бажариш учун жуда кўп илмлардан, аввало, кимё, биология, тиббиёт, физика, геометрия, астрономия, тарих, фалсафа каби фанлардан хабардор бўлиши, уларни амалда қўллай билиши зарур.\nШу борада биргина мисол келтирмоқчиман.\nБутун дунёга машҳур бўлган миллий каштачилик санъатимиз, қадимий сўзаналаримиздаги сирли, мўъжизали, илоҳий нақшлар, ранглар жилоси замирида фалакиёт илми, космогоник тасаввурлар мужассам экани ҳар қандай одамни ҳам ҳайратга солади.\nХалқимиз азалдан ўз касбининг чинакам фидойиси бўлган моҳир ҳунармандларни “уста” ва “устазода” деган номлар билан улуғлаб, эъзозлаб келади.\nШу ўринда буюк мутафаккир Баҳоуддин Нақшбанд бобомизнинг “Ҳунар шундай тулпорки, унга минган киши албатта ҳурмат-эътибор топгай ва саодат манзилига етгай”, деган ҳикматли сўзларини эслаб ўтишни жоиз, деб биламан.\nКелгуси йили таваллудининг 700 йиллиги нишонланадиган бу табаррук зот нафақат азиз-авлиё, аввало, ўзлари ҳам етук ҳунарманд, аҳли ҳунарнинг пири бўлганлар. Бу улуғ сиймонинг “Дилинг – Оллоҳда, қўлинг – меҳнатда бўлсин” деган эзгу даъватига амал қилиб, юртимиздаги минг-минг ҳунармандлар ўзларининг машаққатли, ҳалол меҳнати, инсоний фазилатлари билан халқимизга, ёшларимизга ибрат ва намуна бўлиб келмоқдалар.\nАйни вақтда бугунги глобаллашув ва юксак технологиялар асрида халқ амалий санъатига шунчаки ўтмиш ёдгорлиги сифатида беписанд қараш ҳолатлари ҳам, афсуски, учраб турибди. Агар бу нодир санъатни давлат ва жамият томонидан кенг қўллаб-қувватламас эканмиз, эртага кеч бўлади – ҳунармандлик соҳаси бугунги даврнинг кескин рақобатига бардош беролмайди.\nШу маънода, жаҳон халқ амалий санъатини асраб-авайлаш ва ривожлантириш, бу бебаҳо бойликни келгуси авлодларга безавол етказиш, бу йўлдаги саъй-ҳаракат ва имкониятларимизни бирлаштиришда мана шундай халқаро анжуманларнинг ўрни ва аҳамияти беқиёсдир.\nЎзбекистонда ҳунармандлар меҳнатини қадрлаш, уларнинг самарали фаолият юритишлари учун тегишли ҳуқуқий асос, имконият ва имтиёзлар яратиб берилмоқда. Уларнинг ҳуқуқ ва манфаатларини ҳимоя қиладиган, ўз сафларида минглаб усталарни бирлаштирган “Ҳунарманд” уюшмаси фаолият кўрсатмоқда.\nБухоролик машҳур зардўз Муяссар Темирова, самарқандлик таъмирчи уста Мирумар Асадов, фарғоналик ёғоч ўймакори Абдуғани Абдуллаев каби юртдошларимиз мамлакатимизнинг энг олий мукофоти – Ўзбекистон Қаҳрамони унвонига сазовор бўлгани ушбу соҳа вакилларининг шарафли меҳнатига юксак эътибор ифодасидир.\nБиз фарзандларимизни ҳар томонлама баркамол инсонлар этиб тарбиялаш, уларнинг замонавий билимлар билан бирга, халқ амалий санъати сирларини ҳам пухта эгаллаши учун кенг имкониятлар яратиб бермоқдамиз. Республикамиз пойтахти ва жойларда ушбу йўналишда ўнлаб фестиваль ва ярмаркалар, савдо кўргазмалари, кўрик-танловлар ўтказилмоқда, ёшлар учун ҳунармандчилик мактаблари ташкил этилмоқда. Энг муҳими, бу соҳа вакиллари мамлакатимизда янги иш ўринлари яратиш, ёшларни ижтимоий меҳнатга жалб этиш, туризмни ривожлантиришга катта ҳисса қўшмоқда.\nБиз тарихимиз, миллий ўзлигимиз тимсоли бўлган, қадимий ва бой анъаналарга эга ҳунармандчилик соҳасини ривожлантиришга янада катта эътибор берамиз. Бу борада мазкур халқаро фестиваль давомида ўртага ташланадиган амалий фикр-мулоҳазалар, таклиф ва тавсиялар, ҳеч шубҳасиз, муҳим аҳамият касб этади.\nЎзбекистонда илк бор ўтказилаётган Халқаро ҳунармандчилик фестивали учун айнан Қўқон шаҳри танлангани албатта, бежиз эмас. Буюк ипак йўли чорраҳасида жойлашган бу қадимий шаҳар ҳақли равишда “олтин водий” деб ном олган гўзал Фарғона водийсининг гавҳаридир.\nИкки минг йиллик шонли тарихга, сўлим табиатга эга, қанча-қанча буюк воқеаларга гувоҳ бўлган Ҳўқанди латиф миллий давлатчилик, илму ҳунар, санъат ва адабиёт равнақининг ёрқин тимсолидир.\nКўҳна Фарғона замини жаҳон илм-фани ва маданиятига Аҳмад Фарғоний, Бурҳонуддин Марғиноний, Заҳириддин Муҳаммад Бобур, Бобораҳим Машраб, Амирий ва Нодирабегим, Жаҳон отин Увайсий, Мавлоно Муқимий, Зокиржон Фурқат каби ўнлаб мутафаккир зотларни, улуғ шоир ва адибларни, Қодиржон Ҳайдаров сингари машҳур ҳунар усталарини етказиб бергани билан ҳар қанча фахрлансак арзийди.\nБиргина мана шу Фарғона вилоятининг ўзида миллий ҳунармандчиликнинг қандай машҳур брендлари бор. Бу ҳақда гапирганда, Марғилоннинг камалакдек товланадиган машҳур атлас ва адрасларини, Риштоннинг бетакрор кулолчилик санъатини, Қўқоннинг ёғоч ўймакорлиги ва наққошлик мактабларини, ўйлайманки, ортиқча таърифлаб ўтиришнинг ҳожати йўқ.\nБугунги кунда бутун юртимиз, бутун Фарғона вилояти каби Қўқон шаҳри, унинг қиёфаси ҳам тубдан ўзгариб, ҳар томонлама обод бўлиб, мамлакатимизнинг йирик иқтисодий ва маданий марказларидан бирига айланмоқда.\nХабарингиз бор, ушбу фестиваль арафасида шаҳар ҳаётида яна бир муҳим воқеа юз берди. Жаҳон ҳунармандлар кенгаши томонидан Қўқон шаҳрига “Жаҳон ҳунармандлари шаҳри” деган юксак унвон берилди. Яъни, Қўқон шаҳри дунё ҳунармандчилик харитасида ҳам муносиб ва мустаҳкам ўрин эгаллади.\nҚўқон шаҳри Мустақил Давлатлар Ҳамдўстлигида биринчи бўлиб ушбу рўйхатга киритилганини биз мамлакатимизда халқ амалий санъатини ривожлантиришга қаратилган ишларимизга халқаро миқёсда берилган катта баҳо, деб қабул қиламиз.\nКуни кеча Жаҳон ҳунармандлар кенгашининг Осиё – Тинч океани минтақаси президенти Гада Ҳижобий Қаддумий хоним Қўқон шаҳрига ана шу гувоҳномани тантанали равишда топширди.\nМана шу қувончли айёмда муҳтарам Қўқон аҳлини, бутун Ўзбекистон ҳунармандларини ана шундай юксак эътироф билан чин дилдан табриклайман.\nБундай улкан эътибор учун Жаҳон ҳунармандлар кенгаши ва унинг президенти, ҳурматли Рози Гринлис хонимга ўз номимдан, халқимиз номидан чуқур миннатдорлик билдиришга ижозат бергайсиз.\nУшбу халқаро фестиваль нафақат кўпмиллатли Ўзбекистон халқи, балки жаҳон ҳунармандлари, бутун дунё усталарининг катта байрами, десак, тўғри бўлади.\nБу – олис тарих ва бугунги замон нафасини, турли қадрият ва анъаналарни ўзида яққол намоён этадиган, муштарак дилларни бирлаштирадиган чинакам дўстлик ва ҳамкорлик анжуманидир.\nАминманки, дунёда тинчлик ва ҳамжиҳатликни, гўзаллик ва нафосатни тарғиб этадиган бу фестиваль жаҳон майдонида албатта ўзининг муносиб ўрнини топади.\nБарчангизни меҳмондўст ва саховатли Ўзбекистон заминида яна бир бор чин юракдан қутлайман.\nУшбу анжуманни юксак савияда ўтказиш учун сидқидилдан хизмат қилган барча юртдошларимизга, меҳнаткаш, оқкўнгил, бағрикенг Фарғона элига, Қўқон аҳлига самимий ташаккур билдираман.\nФестивалнинг барча қатнашчиларига, муҳтарам меҳмонларимизга сиҳат-саломатлик, янги ижодий ютуқлар тилайман.


Дадахон Ҳайдаровнинг адвокати ва Фарғона вилоят прокуратураси блогернинг ҳибсга олингани юзасидан изоҳ берди - Daryo\n07:12, 31.08.2020 48059\nДадахон Ҳайдаровнинг адвокати ва Фарғона вилоят прокуратураси блогернинг ҳибсга олингани юзасидан изоҳ берди\nМай ойида Сўх туманида бўлиб ўтган оммавий тартибсизликлар ортидан қўзғатилган жиноят иши доирасида бир нечта фуқаро ҳибсга олингани ҳақида хабар берилганди.\nКейинчалик улар орасида бош вазир билан учрашувда вилоят ҳокими Шуҳрат Ғаниевнинг истеъфосини сўраган блогер Дадахон Ҳайдаров (Ҳайдаржон Бобоҳайдаров) ҳам борлиги маълум бўлди.\nБлогернинг тўсатдан ғойиб бўлиб, бунинг ортидан отаси «Gazeta.uz»га ўғлини 22 август куни вертолётда бошига қоп кийдириб олиб кетишгани ҳақида айтгач, жамоатчиликда кўплаб саволлар пайдо бўлди.\nБош прокуратура Ҳайдаржон Бобоҳайдаровнинг ҳибсга олинганидан 8 кун ўтиб, бу ҳақда ахборот берди. Унда Бобоҳайдаров жиноят иши бўйича гумон қилинувчи тариқасида ишга жалб қилиниб, Жиноят процессуал кодексининг 226-моддаси (ушлаб турилганларни сақлаш жойлари) тартибида ушлангани айтилади. 30 август куни ижтимоий тармоқларда блогернинг онаси Азиза Эралиеванинг очиқ мурожаати пайдо бўлди. Унда она Президентдан фарзандини афв этишни сўраган.\n«Kun.uz»нинг ёзишича, нашр мухбири Фарғона шаҳрида бўлиб, вилоят прокуратураси бўлим бошлиғи ва блогернинг адвокати билан суҳбатлашган.\nФарғона вилоят прокуратураси бўлим бошлиғи Алишер Бобохўжаев ҳолат юзасидан қуйидагиларни маълум қилган.\n«2020 йилнинг май ойида Сўх туманининг Чашма қишлоғида Қирғизистон ва Ўзбекистон фуқаролари ўртасида тўқнашув юз берган. Оммавий тартибсизликларнинг олдини олиш ва аҳолини тинчлантириш мақсадида ҳодиса жойига етиб борган ҳуқуқни муҳофаза қилувчи органлар ходимлари ва ҳокимлик вакилларига Ўзбекистон фуқаролари томонидан фаол қаршилик кўрсатиш ҳолатлари содир этилган. Мазкур ҳолат юзасидан Фарғона вилоят прокуратураси томонидан 2020 йил 1 июнь куни Жиноят кодексининг 219-моддаси (ҳокимият вакилига ёки фуқаровий бурчини бажараётган шахсга қаршилик кўрсатиш) ва 244-моддалари (оммавий тартибсизликлар) билан жиноят иши қўзғатилган.\nТергов ҳаракатлари давомида «Дадахон» тахаллуси билан танилган Ҳайдаржон Бобоҳайдаров оммавий тартибсизликлар вақтида фаоллик кўрсатиб, ҳокимият вакилларига қаршилик кўрсатишда иштирок этганлик ҳолатлари бўлгани сабабли ушбу фуқаро жиноят ишида гумон қилинувчи тариқасида жалб қилинган ва Жиноят процессуал кодексининг 221-моддаси тартибида ушланган.\nУшлаб туриш муддати жиноят ишлари бўйича Фарғона шаҳар судининг ажрими билан Жиноят процессуал кодексининг 226-моддаси тартибида 10 суткага узайтирилган. Ҳозирда Ҳайдаржон Бобоҳайдаровга айб эълон қилиш билан боғлиқ ҳолатлар текширилмоқда. Ушбу масала тергов ҳаракатлари давомида ҳал қилинади», – деган Алишер Бобохўжаев.\nПрокуратура вакили гумонланувчининг ИИБ ходимлари томонидан бошига қоп кийдириб, олиб келинганини рад этди. Шунингдек, унинг саломатлигидан шикоят келиб тушмаганини билдирди.\n«Бобоҳайдаров Ҳайдаржон Фарғона вилояти ички ишлар бошқармасининг вақтинчалик сақлаш ҳибсхонасида сақланмоқда. Ҳибсхонада кузатув камералари ўрнатилган», – деган прокуратура расмийси.\nАдвокат блогернинг яқинлари билан ҳимояга оид шартнома имзолагач, 29 август куни вилоят ИИБ ҳузуридаги вақтинча сақлаш ҳибсхонасида бўлиб, у билан суҳбатлашган. Абдуназарова шу суҳбатда олган маълумотлари асосида жиноят ишида гумон қилинувчи тариқасида жалб этиш тўғрисидаги қарорда кўрсатилган ҳолатлар ўз тасдиғини топмагани, Бобоҳайдаров ҳозирча ишда фақат гумон қилинувчи тариқасида иштирок этаётгани, унинг ҳибсга олиниши билан боғлиқ процессуал тартибда расмийлаштирилган ҳужжатларда мижозига нисбатан бирор-бир қонун бузилиши ҳолати юз бергани аниқламаганини айтган.\nШунингдек, адвокат блогернинг ҳибсга олинишига унинг Сўх воқеалари вақтида бош вазирга вилоят ҳокимини лавозимидан олиш ҳақида таклиф киритганининг алоқаси йўқлигини, ҳимояси остидаги шахс бошига қоп кийдириб, олиб кетилгани ҳақида ҳеч нарса демаганини билдирди.\nАбдуназарованинг қўшимча қилишича, ҳимояси остидаги шахс бирор тазйиқ ёки тан жароҳати етказишга оид ҳолатлардан шикоят қилмаган бўлса-да, ҳибсхонадаги ётоқ шароитидан нолиган: унга ётиши учун матрас берилмаган. Ҳибсхона маъмурияти эса буни ички тартибга мувофиқ икки қаватли ётоқнинг иккинчи қаватида ётадиганларга матрас берилмаслиги, уларнинг соғлиғини сақлаш учун шундай йўл тутилиши билан изоҳлаган.\n«Прокуратура ҳақиқатни аниқлашга тўсқинлик қилиш ҳолатларининг олдини олиш мақсадида жиноят ишининг бошқа тафсилотлари ошкор қилинмаслигини айтмоқда», – дейилади «Kun.uz» хабарида.\n11:39, 18.11.2021 157431\n16:53, 12.11.2021 145546\n22:56, 15.11.2021 113550\n09:51 Бугун 6275\n09:22 Бугун 5708


NBC: АҚШ ва Афғонистон махсус қўшинлари толиблар асирлигидан камида 40 кишини озод қилди\n01:05 / 05.12.2015\nАҚШ ва Афғонистон ҳарбийлари Афғонистонда “Толибон” радикал ҳаракати жангарилари томонидан асирга олинган камида 40 кишини озод этиш бўйича биргаликдаги операцияни ўтказишди. Бу ҳақда NBC телеканали маълум қилди.\nТелеканал маълумотларига кўра, операция Афғонистоннинг жанубидаги Ғилмон вилоятида АҚШ ҳарбий авиацияси томонидан кўрсатилган қўллаб-қувватлов ёрдамида Афғонистоннинг қуруқликдаги махсус кучлари томонидан ўтказилди. Озод қилинганлар орасида Афғонистон хавфсизлик хизмати ходимлари ва фуқаролар бор бўлган.\nТелеканалнинг кўрсатишича, АҚШ маълумотларига кўра, операция давомида камида 40 кишини озод қилишга муваффақ бўлинган. Бу орада Афғонистон Қуролли кучлари вакилларининг айтишича, озод қилинганлар сони 60 кишигачани ташкил қилади. Уларга тиббий ёрдам кўрсатилган.


II. Мўминнинг энг яхши қуроли\nСиз шу ердасиз: Бош саҳифа 2012 йил 3-сон II. Мўминнинг энг яхши қуроли\nИбн Ҳалликон юқоридаги ҳикояни шундай давом эттиради: «Бу йил Шомга Авс қабиласидан баъзи кишилар келди. Ораларида кўзи ожиз одам ҳам бор эди. Валид ибн Абдулмалик ундан қандай кўр бўлиб қолганини сўради. У киши жавоб берди: «Эй мўминлар амири! Қабиламизда менчалик моли кўп киши йўқ эди. Бир водийда тунашга тўғри келди. Ўша кеча келган сел битта туя ва янги туғилган чақалоқдан бошқа барча оила аъзоларим, молу мулкимни оқизиб кетди. Бу аснода туя ҳам қочиб бораётганини кўриб, ортидан югурдим. Шу пайт гўдак чинқирди. Ортга қайтдим, аммо бўри ҳужумига учраган боламни қутқаролмадим. Кейин яна туянинг ортидан бордим, энди етдим деганимда, юзимга шундай зарб билан тепдики, икки кўзим ҳам кўр бўлди. Бир кечада ҳам оилам, ҳам мулким, ҳам кўзларимдан айрилдим...»\n– Бу кишини Урва ибн Зубайрнинг олдиларига олиб боринг, – деди халифа. – Инсонлар орасида ундан ҳам каттароқ балога дучор бўлганлар борлигини кўрсин.\nУрва ибн Зубайр Мадинага қайтгач, Аллоҳга ҳамд келтирди: «Раббим! Менинг икки қўлим ва икки оёғим бор эди. Оёқларимдан бирини олдинг, бирини менга қолдирдинг. Сенга ҳисобсиз ҳамду санолар бўлсин. Валлоҳи, Сен бир нарсани оласан, яна зиёда неъматлар ато қиласан; Бир бора мусибатга дучор қилсанг, минг бора офият берасан».\nБу ҳикоя қуйидаги сўзларни ёдга солади: «Сабр билан мусобақа бошлади, сабр ундан ёрдам сўради. Собир киши эса сабрга тасалли бериб: «Эй сабр, сабрли бўл!» деди».\nСабр – инсоннинг энг қийматли хазинаси. Эгасини ҳам борлик ҳам йўқлик, ҳам жафо ҳам сафо, ҳам неъмат ҳам бало таҳликасидан қўриқлайдиган ишончли қалқондир.\nСабр – барча пайғамбарлар фойдаланган ва умматларига ҳам тавсия қилган мустаҳкам зирҳ.\nСабр – имонини қўриқлаш йўлида мўмин-мусулмоннинг энг яхши қуроли; Аллоҳ таоло розилигига, улкан мукофотларга етиштирадиган улуғ хислатдир. Расулуллоҳ (с.а.в)нинг ифодаларига кўра «Сабр зиёдир!» – инсоннинг дунё ва охирати у билан ойдинланади.\nСабр тақдирга розилик чегарасидан чиқмасликнинг ягона йўли, имоннинг ярми, фараҳ ва саодатнинг калитидир!\n2012 йил 11 июнда эълон қилинган 1125 марта кўрилган


Украинанинг НАТОга киришини ҳал қилиш Россиянинг иши эмас – Столтенберг | Qalampir.uz\nУкраинанинг НАТОга киришини ҳал қилиш Россиянинг иши эмас – Столтенберг\nОлам\t13 Январь 08:47 4495\nРоссия ва НАТО Кенгашининг йиғилиши кескин ва муросасиз баҳсларга тўла руҳда ўтди. Томонлар ўртасидаги зиддият ҳали ҳам жиддийлигича қолмоқда. Бу ҳақда кеча, 12 январь куни Брюсселдаги учрашув якунига бағишлаб ўтказилган матбуот анжуманида НАТО Бош котиби Йенс Столтенберг маълум қилган.\n“Европада хавфсизлик масалалари жуда муҳим даражада турган ҳозирги вақтда Россия билан учрашув осон кечмади. Аммо бу учрашув узоқ кутилган ва ўтказилиши зарур эди. Украинадаги вазият ва Европа хавфсизлиги масалалари бўйича жуда жиддий ва тўғридан-тўғри фикрлар алмашилди. Бу масалалар борасида Россия ва НАТО ўртасида жиддий келишмовчиликлар мавжуд”, деган, Столтенберг ўз нутқида.\nУнга кўра, иккинчи томон билан позициялар борасида бир тўхтамга келиш жуда қийин.\n“Улар билан яқинлашиш осон кечмайди, лекин биз музокаралар учун уларни бир стол атрофига йиға олганимизни илк ютуқли қадамимиз, дея ҳисоблаймиз. Россия ва НАТО вазият тақазо этган тақдирда музокаралар форматини янгилашга келишиб олди”, дея қўшимча қилган НАТО Бош котиби.\nСтолтенбергнинг билдиришича, НАТО айрим давлатлар, шу жумладан, Украинанинг ҳам иттифоққа қабул қилиниши борасида Россия билан музокаралар олиб боришдан бош тортади.\n“Альянсга аъзо мамлакатлар альянснинг принциплари ҳақида бир фикрни маъқуллайди: ҳар бир мамлакат ўз йўлини ихтиёрий равишда ўзи танлайди. Украинанинг альянсга қачон киришини фақат унинг ўзи ва альянсга аъзо 30 та давлат ҳал қилади. Украинанинг ташкилотга қўшилиши ёки қўшилмаслиги масаласида Россия вето ҳуқуқига эга эмас. Иттифоқчи давлатлар Киевни НАТОга аъзо бўлиш йўлидаги сай-ҳаракатларини қўллаб-қувватлашга тайёр”, дея маълум қилган Бош котиб.\nСтолтенбергга Россия Федерация ҳамон Украина чегараси яқинидаги ҳудудда оғир артиллерия ва қуролланган ҳарбийларни сақлаётганини танқид қилган. У Украина Россияга таҳдид туғдирмаслиги, балки бунинг акси эканлигини, Киев ўз хавфсизлигини ҳарбий йўл билан ҳимоя қилишини, бу йўлда эса НАТО давлатлари унга яқиндан ёрдам беришини билдирган.\nБрюсселдаги Россия-НАТО Кенгашининг йиғилиши Москва томонидан илгари сурилган Россия ва Ғарб давлатлари ўртасида ўтказилган Европа хавфсизлиги бўйича музокараларнинг иккинчи босқичи ҳисобланади.\nМузокараларнинг биринчи босқичи 10 январь куни Женевада Россия-АҚШ ўртасида бўлиб ўтган. ЕХҲТ доирасидаги музокараларнинг учинчи босқичи 13 январь куни Венада бўлиб ўтади.\n24 Январь 17:35 66212\n23 Январь 20:24 64486\n23 Январь 11:39 60864\n24 Январь 09:34 55059\n25 Январь 11:32 55049


«Туркистон овози» эстрада қўшиқлари танлови бўлиб ўтди\n15 Ноябрь 12:16\nTÚRKİSTAN. Kazinform – Туркистонда Қозоғистон мустақиллигининг 30 йиллигига бағишланган «Туркистон овози» республика эстрада қўшиқлари танлови бўлиб ўтди, деб хабар беради Kazinform.\nИкки кун давом этган санъат танловида мамлакатнинг барча ҳудудларидан 18 ёшдан 35 ёшгача бўлган 17 нафар хонанда иштирок этди. Танлов ижодкор ва иқтидорли ёшларни аниқлаш ва қўллаб-қувватлаш мақсадида ўтказилди.\nТанловга бастакор, ҚР Давлат мукофоти лауреати Толеген Муҳамеджанов, Қозоғистон Республикасида хизмат кўрсатган ходим, халқаро қўшиқ танловлари ғолиби Маржан Арапбаева, «Маданият соҳасидаги энг яхшиси», бастакор, продюсер Қайрат Баекенов, бастакор, қўшиқ муаллифи Ҳамит Шанғалиев, «Славян бозори» халқаро фестивалининг Гран-при ғолиби хонанда Руҳия Байдукенова, эстрада юлдузлари Айдар Турганбек ва Жанар Дугаловалар ҳакамлик қилишди.\nБундан ташқари, жаҳонга машҳур опера хонандаси Нуржамал Усенбаева ҳам меҳмон бўлиб, ёш хонандаларни қўллаб-қувватлади.\nМамлакатнинг барча ҳудудларидан келган иштирокчилар иккита қўшиқ куйлашди. Яъни, аввалига Қозоғистоннинг машҳур бастакорларининг қўшиқларини куйлаган бўлса, иккинчидан ўзи танлаган.\nИкки кун давом этган қўшиқ танловининг финал босқичида Туркистон вилояти ҳокими Умирзақ Шукеев ва Жамбил вилояти ҳокими Бердибек Сапарбаев иштирок этди. Кечанинг гала-концерти жуда юқори савияда ўтиб, Туркистонлик томошабинлар ва меҳмонларни лол қолдирди.\nТанлов якунларига кўра, Гран-прини Туркистон вилоятидан ёш хонанда Айзада Алимбек қўлга киритди. Жамбиллик Қимбат Жамбилбек биринчи, манғистаулик Айин Жумабаев иккинчи ўринни эгаллади.\nЁш хонандалар Қайрат Сарибаев (Алмати вилояти), Акимхан Маженов (Қостанай) ва Айнур Назарбекова (Чимкент) учинчи ўринни эгаллади. Ғолиб ва совриндорларга диплом ва қимматбаҳо совғалар топширилди.\n#Мустақиллик байрами #Маданият #Туркистон вилояти


ШЎРЧИ ТУМАНИДАГИ «ЗАПЧАСТ» БОЗОР БИНОСИ ҚУРИЛИШИ БИТМАСДАН ДЕВОРИ АҒАНАБ ҚОЛДИ — Ўзбекистонда ва дунёда рўй бераётган энг сўнгги янгиликлар ва хабарлар, жамият, иқтисодиёт, маданият, спорт, технологияларга оид қизиқарли мақолалар.\nHome/ Kasbim-faxrim/ШЎРЧИ ТУМАНИДАГИ «ЗАПЧАСТ» БОЗОР БИНОСИ ҚУРИЛИШИ БИТМАСДАН ДЕВОРИ АҒАНАБ ҚОЛДИ\nШўрчи тумани “Шўрчи-Бозоргон-Тижоратчи” МЧЖ ҳудудидаги тадбиркорларга тегишли дўконлар туман ҳокимияти томонидан бузилиб, дўкон эгалари Шўрчи туман ҳокими савдо дўкони қурил учун кафолат хати берилди. Аммо дўконлар бузилгач, бўшаган ер майдонлари хусусий қурилиш корхонасига бир қаватли дўконларни қуриш учун топширилди. Халқимизда “Чумчуқ сўйса ҳам қассоб сўйсин” деган гап бор. Бу гап бежизга айтилмаган. Ҳозир қаерда фойда кўринса, шу ерда ўзини тадбиркор деб ҳисобловчилар гирдикапалак. Қурилиш ишларини қурувчи эмас, шу қурилишдан фойда кўрувчи бажармоқда. Оқибатда қурилиш сифатсиз, номигагина бажарилмоқда.\nҚурилиш ишларини бажаришда Ўзбекистон Республикаси Архитектура ва қурилиш қўмитасининг2009 йил 3 июлдаги 75-сонли буйруғи билан тасдиқланган «Жамоат бинолари ва иншоотлари» қурилиш меъёрлари ва қоидалари талабларига умуман жавоб бермайди.\nҚурилиш меъёрлари ва қоидаларига амал қилинмаганлиги учун деворлар ҳозирданоқ нураб кетмоқда. Бугун мен қурилиш ишларини айланиб кўрганимда бетон устунлар оралиғидаги ғишт девор ағанаб ётганининг гувоҳи бўлдим.\nАгар қурилиш шу тарзда битказилса, табиийки туман ҳокимлиги сифатини текширмасдан фойдаланишга қабул қилади, бу ерда тадбиркорлар савдо қилади ва харидорлар гавжум бўлади. Агар ўшанда ҳозиргидек девор ағнаса, албатта фожеа билан тугаши мумкин. У пайтда айбдорни излагандан фойда йўқ. Қурилиш мутахассислар назоратисиз қурилаётганини шундан билса бўладики, бетон устунлар орасига терилган ғиштлар билан устун ўртасида ҳеч қандай мустаҳкамловчи арматуралар қўйилмаганиги сабабли, зилзила ёки бошқа таъсир бўлмасданоқ оралиқ девор йиқилиб кетган.\nМенинг яқин қариндошларим ҳам ушбу бозорда савдо қилганлиги учун мен қурилишни ўз кўзим билан кўрдим.\nУшбу қурилишни кўриб: «бу қурилишку битади, ҳокимият ҳам фойдаланишга қабул қилади, лекин оқибати нима бўларкан?» деб ўйлаб қолдим…\nПрезидент ҳунармандларни қўллаб-қувватлаш бўйича топшириқлар берди\n3 ДОНА КУЙГАН НОН УЧУН ОШХОНА ФАРРОШИ КАЛТАКЛАНДИ\nАСОСЛАНМАГАН ХАБАРЛАРНИ ТАРҚАТИШНИ ТЎХТАТАЙЛИК!


Бейонсе ва Jay-Z’нинг 2,4 миллионлик уйида ёнғин содир бўлди - Daryo\n14:46, 29.07.2021 13663\nБейонсе ва Jay-Z’нинг 2,4 миллионлик уйида ёнғин содир бўлди\n2021 йилнинг 21 июль куни Луизиана штати, Янги Орлеан шаҳридаги Бейонсе ва унинг турмуш ўртоғи Jay-Z’га тегишли уйда ёнғин содир бўлди.\nОммавий ахборот воситаларининг хабар беришича, маҳаллий ёнғин хавфсизлиги пунктига бу ҳақдаги сигнал маҳаллий вақт билан кечки соат 18:15 да етиб келган. Воқеа жойига зудлик билан 22 нафар ўт ўчирувчи етиб борганидан 2 соат ўтиб, ёнғинга барҳам берилган. Маълум қилинишича, бинога унча кўп зарар етмаган. Ўз вақтида огоҳлантириш берган сифатли ёнғин сигнализацияси бу борада муҳим рол ўйнаган.\n«Агар қутқарувчилар ўз вақтида етиб келмаганида ҳаммаси бошқача бўлиши мумкин эди. Бу тарихий уй», – деган ўт ўчириш хизмати ходими.\nЖараёнда жабр кўрганлар йўқ. Ёнғин сабаблари аниқлаштирилмоқда, лекин WГНО каналида берилган маълумотларда ўт чиқишидан аввал уй ҳудудида шубҳали кимса юргани ҳақида аноним хабар келиб тушгани айтилади.\n1927 йилда Вестминстер пресвитериан черкови услубида қурилган мазкур уй олтита ётоқхона, ҳовуз, лифт ва спа-салонини ўз ичига олади. Майдони 1,2 минг квадрат метрни ташкил қиладиган турар жой тахминан 2,4 миллион долларга баҳоланади.\nМашҳур жуфтлик асосий вақтини Лос-Анжелесдаги 90 миллион долларлик уйида ўтказади.\n18:59 Бугун 190\n18:47 Бугун 1114\n18:35 Бугун 1213\n18:23 Бугун 5311\n15:59, 21.09.2021 74411\n11:42, 22.09.2021 73845\n08:10 Бугун 69351\n15:33, 22.09.2021 67751


"Москва Ўзбекистон талабини бажара олмайди"\n25 октябр 2021, Тошкент вақти: 18:20\nРоссия ташқи ишлар вазири Сергей Лавров Мисрдаги музокаралар якунига етгач, Тошкентга йўл олади.\n21 - 22 декабр кунлари Россия Федерацияси ташқи ишлар вазири Сергей Лавров Ўзбекистонга расмий ташриф билан келади. Айрим сиёсатшунослар фикрича, мазкур ташрифни Кремлнинг Тошкент расмийлари қўйнига қўл солиб кўриш ҳаракати сифатида баҳолаш мумкин.\nРоссиянинг Ўзбекистондаги элчихонаси матбуот котиби Данис Башировнинг айтишича, Россия Ташқи ишлар вазири Сергей Лавровнинг 21 декабр куни қайси соатда Тошкентга етиб келиши ҳозирча номаълум.\nЭлчихона расмийси Сергей Лавровнинг қайси соатда Тошкентга етиб келиши ҳақида фақат тахмин қилинаётгани ва уни кутишаётганини айтди.\nАйни пайтда Россия Ташқи ишлар вазири Сергей Лавров 21 декабр куни Қоҳирада Миср президенти Ҳусни Муборак билан сўзлашувлар ўтказгани хабар қилинди. Шунингдек, у Араб лигаси Бош котиби Амр Мусса билан ҳам учрашиши ҳамда Исроил-Фаластин можаросини муҳокама этиши кутилмоқда.\nМана шу учрашувдан сўнг Сергей Лавров Тошкентга йўл олади.\nТошкентда Сергей Лавровни Ўзбекистон президенти Ислом Каримов қабул қилиши ҳамда унинг Ўзбекистон Ташқи ишлар вазири Владимир Норов билан музокаралар ўтказиши хабар қилинмоқда.\nТошкентлик сиёсатшунос Тошпўлат Йўлдошев фикрича, Ўзбекистон ҳукумати Ғарб билан муносабатларини қайта тиклашга уринаётган айни пайтда Россия Ташқи ишлар вазирининг Тошкентга сафари Кремл учун муҳим аҳамиятга эга.\n- Россия ҳукумати иложи борича Ўзбекистонни ўзининг сиëсий таъсир доирасида сақлаб қолишга ҳаракат қилаяпти. Кейинги пайтларда Ўзбекистон Ғарб мамлакатлари билан¸ Хитой билан алоқаларни кенгайтириб¸ айни пайтда МДҲ ва КХШТ ташкилотларида ўзининг иштирокларини камайтирди. Россия Ўзбекистон билан алоқаларини иложи борича сақлаб қолишга¸ унинг кескинлашишига йўл қўймасликка ҳаракат қилишаяпти¸ - дейди Тошпўлат Йўлдошев.\nТошкентлик сиёсатшунос Фарҳод Толипов эса Афғонистондаги вазият мураккаблашгани сабабли АҚШ ва НАТО Марказий Осиё минтақасига алоҳида эътибор қарата бошлаганини айтади. Унинг фикрича, айни вазиятда Россия ҳам минтақадаги сиёсатини тафтиш қилмоқда ва бунинг ортидан Москва Марказий Осиёдаги сиёсий йўналишига ўзгартишлар киритиши эҳтимолдан ҳоли эмас.\n- Ўзбекистон билан Россия орасидаги муносабатлар нормал тарзда ривожланишига ишонаман. Бу ташрифларни газ экспорти масаласига бевосита боғламаган бўлардим. Менинг ўйлашимча¸ Марказий Осиëнинг халқаро саҳнадаги роли борган сари ошаяпти. Марказий Осиë минтақасида Ўзбекситоннинг роли ошганлиги ҳам кўриниб турибди. Афғонистондаги вазият ҳам жиддий бир омил бўлди. Ҳозир халқаро ҳамжамиятнинг эътибори яна бир бор Марказий Осиëга қаратилди. Бундай шароитда Россия ҳам қўл қовуштириб ўтира олмайди. Минтақа билан бўлган алоқаларини яна бир ревизия қилиб¸ истиқболларини янгидан белгилаб ҳаракат қилади¸ - деди Фарҳод Толипов.\nХабарларга қараганда, Россия Ташқи ишлар вазири Сергей Лавров Тошкентда президент Каримов билан МДҲ, Коллектив хавфсизлик шартномаси ташкилоти ва Шанхай ҳамкорлик ташкилоти доирасида Россия-Ўзбекистон алоқалари масаласини ҳам муҳокама этиши кутилмоқда.\nЎзбекистон раҳбарияти томонидан бу ташкилотлар доирасидаги бир қатор йиғинларнинг эътиборсиз қолдирилгани учрашув кун тартибига мазкур масаланинг киритилишига туртки берган бўлиши мумкин. Жумладан, Ислом Каримов 19 декабр куни Олмаотада ўтган МДҲга аъзо давлатлар президентларининг норасмий йиғинида иштирок этгани йўқ.\nСиёсатшунос Тошпўлат Йўлдошевнинг айтишича, расмий Тошкент шундай йўл билан Россияни огоҳлантирмоқчи бўлаётир.\n- Россия учун сигнал бўлаяпти. Лекин Ўзбекистоннинг талабларини қондириш учун имконият йўқ. Тошкент Марказий Осиëдаги давлатлар билан ўзаро тортишувли масалаларда "Москва бизнинг ëнимизни олсин", деган бир талабни қўяяпти. Сув заҳираларини ишлатиш¸ энергетик заҳираларни ишлатиш масаласида. Бундан ташқари Россия Қирғизистонга¸ Тожикистонга анча-мунча моддий ëрдамларни бераяпти¸ имтиëзли кредитлар ажратаяпти. Бу масалада Ўзбекистонга умуман ëрдам берилаëтгани йўқ. Бу масалани ечиш албатта қийин. Россия Ўзбекистонга сезиларли катта молиявий ëрдам кўрсатадиган бўлсагина орадаги тангликни озгина юмшатиш иложи бўлар¸ -деди Тошпўлат Йўлдошев.


Пластик ўрнига бодринг – АҚШда салқин ичимликлар учун еса бўладиган идишлар таклиф қилишди • EastFruit\nБош саҳифа › Янгиликлар › Пластик ўрнига бодринг – АҚШда салқин ичимликлар учун еса бўладиган идишлар таклиф қилишди\nМуаллиф: EastFruit 1 Авг 21 044\nЕИда бир марталик пластик идишлар ишлаб чиқариш тақиқланди. Энди ичимликлар учун идишлар металл ёки қоғоздан, дейлик, вилкалар эса ёғочдан ясалиши лозим. Зотан, нафақат европаликлар, балки бутун дунё ҳозирда пластикка муқобил вариант изламоқда. Чунки охирги 10 йил ичида инсоният аввалги бутун тарих давомидаги даврдан-да кўпроқ пластик чиқиндилар чиқарган. Кўпинча унинг ўрнига ўсимлик хомашёсидан ҳам фойдаланилмоқда. Масалан, Украинадаги бир стартап ерга тушган барглардан қоғоз ва бир марталик ликоплар ишлаб чиқармоқда. Сум вилоятидаги олимлар эса крахмалдан биопакет яратишди. Шунингдек, еса бўладиган идишлар ҳам бор. Масалан, кофе учун вафлили стаканлар ёки бодрингдан ясалган ичимлик идиши, деб хабар беради SEEDS.\n“Океанларда, тахминий ҳисоб-китобларга қараганда, 4,4 миллион пластик идишлар мавжуд. Бодрингдан идиш тайёрлашдан кўзланган пировард мақсад – пластик чиқиндиларни камайтиришга кўмаклашишдир. Ушбу идишнинг бошқа рақобатчилардан устун жиҳатлари нимада? Бодринг идиш нафақат атроф муҳит учун фойдали, балки сиз салқин ичимликни ичиб бўлганингиздан кейин жуда хуштаъм туюлади. Мен ушбу маҳсулот тайёрланиши, реклама қилиниши ва дунёга келиши учун маблағ йиғмоқдаман. Атроф муҳитни муҳофаза қилиш йўлидаги бу ишларимиз фарзандларимиз келажагини ҳимоя қилишдир”, деб ёзади бодринг идишлар ихтирочиси, 28 ёшли Томас Адейр инвестиция йиғиш бўйича kickstarter.com платформасида.\nУмуман, стартапни ишлаб чиқаришга қўйиш учун краудфандинг платформасида 36 минг доллар тўплаш керак. Бунинг учун Томасда яна бир ой вақт бор.


Фойдаланувчилар учун Ўзбекистонда DNSSEC технологиясини ишга тушириш - ccTLD.uz\nФойдаланувчилар учун Ўзбекистонда DNSSEC технологиясини ишга тушириш\n.UZ миллий домен зонасида Маъмур вазифасини бажарувчи UZINFOCOM Давлат ахборот тизимларини яратиш ва қўллаб-қувватлаш бўйича Ягона интегратор интернетнинг ўзбек сегментида веб-сайтлар эгалари учун DNSSEC (Domain name system security extension) домен номларини ҳимоя қилиш технологияси кенг йўлга қўйилганини эълон қилди.\nТехнологиянинг моҳияти шундан иборатки, ушбу технология рўйхатдан ўтган веб-сайтлар домен номи ҳақидаги маълумотларни ҳимояланган шаклда узатади ва бу фирибгарларнинг домен номини ўзгартиришга уринишлари ва фойдаланувчини сохта сайтга “олиб кетиш” имкониятларини сезиларли даражада чеклайди.\nUZINFOCOM Ягона интегратор Ўзбекистон миллий домен зонасига хизмат кўрсатувчи барча юқори даражадаги серверларда кенг кўламли ишларни амалга оширди ва ҳозирда барча еттита серверда ушбу хавфсизлик технологиясидан фойдаланилади.\nДомен номи ҳақидаги маълумотларни ҳимояланган шаклда узатиш трафикнинг кескин ўсишини англатмайди, яъни тармоқ ишини секинлаштириш учун ҳеч қандай асос йўқ. DNSSEC хавфсизлик технологияси жорий қилинган домен зоналарида (.uk; .kr; jp) фирибгарлик операциялар сони анча камайганлиги қайд этилган.\n“Ҳозирда биз Узнетда фирибгарлик операциялари кўпайганини кўрмаяпмиз, бироқ маҳаллий веб-сайтларнинг домен номларини алмаштириш билан фишинг ҳолатлари қайд этила бошланди, шунинг учун ушбу ҳолатларни олдини олиш устида ишламоқдамиз. Бошқа мамлакатлардаги трендларни ҳисобга олган ҳолда технологияларни олдиндан синаб кўришга ва жорий этишга ҳаракат қилмоқдамиз. Сўнгги 4 йил ичида иқтисодиётнинг ўсиши нафақат доменлар сонининг уч баробар кўпайишига, балки маҳаллий ресурсларга мақсадли ҳужумларни ошишига ҳам олиб келди. Маълумотлар қимматли манбага айланди. Уларни ҳимоя қилиш нафақат технологик тайёргарликни, балки умумий саводхонлик ва хабардорликни ҳам талаб қилади. Шунинг учун Республика тарихида биринчи марта веб-технологиялар ва интернет хавфсизлигини тарғибот қилувчи ижтимоий рекламани йўлга қўймоқдамиз. Ҳар бир веб-сайт эгаси тармоқ хавфсизлиги хизматидан бемалол фойдаланишини истаймиз” - дея изоҳлайди UZINFOCOM Ягона интегратор раҳбари Эмил Гимранов.\nDNS протоколи стандарти 1983 йилда ишлаб чиқилган. Domain Name System (DNS) дастлаб хавфсизлик мақсадлари учун эмас, балки кенгайтириладиган тақсимланган тизимларни яратиш учун ишлаб чиқилган. Вақт ўтиши билан DNS тизими тобора заифлашиб бориши кузатилмоқда. Фирибгарлар фойдаланувчи сўровларини рамзий ном билан сохта серверларга йўналтириб кредит карта рақами, пароли ва бошқа махфий маълумотларга осонгина эга бўлмоқдалар. Фойдаланувчиларнинг ўзлари ҳеч нарса қила олмайдилар, чунки кўп ҳолларда уларнинг сўрови бошқа жойга йўналтирилганлигига шубҳа хам қилмайдилар – браузернинг панелидаги ёзувлар ва сайтнинг номи фойдаланувчи кўришни кутган нарса кўринади. DNS хавфсизлигини таъминлаш умумий Интернет хавфсизлиги учун жуда муҳимдир.\nХалқаро ташкилотлар нуқтаи назаридан .UZ домени Интернетнинг “тоза” сегменти мақомига эга, яъни ҳеч қандай кибер урушлар ва шов-шувли жараёнлар кузатилмайди, бу кўп жиҳатдан ҳукуматнинг соҳага қаратилаётган эътибори ҳамда Маъмур ва Рўйхатдан ўтказувчиларнинг фаол иш олиб бориши билан боғлиқ. Бироқ, рақамли “ғазна”нинг ўсиши билан кибержиноятларнинг ўсиши ҳам кутилмоқда.\n“Ўзбекистон миллий домен зонасида Домен номлари тизими хавфсизлигини кенгайтириш (DNSSEC) ишга туширилганини ICANN олқишлайди ва шу ўринда таъкидлаш жоизки, .UZ домен Маъмури ушбу лойиҳани қисқа рекорд вақт ичида Марказий Осиёда биринчилардан бўлиб тайёрлади. Бу рақамли ривожланиш ва юқори даражадаги доменнинг барқарор ва хавфсиз ишлашини таъминлаш йўлидаги жиддий ва ишончли қадамдир.\nБизнинг тавсияларимиз ва самарали ҳамкорлигимиз Интернет хавфсизлигини таъминлашнинг умумий мақсадига ҳисса қўшганидан жуда мамнунмиз.\nICANN миссияси Интернетнинг уникал идентификаторлари тизимининг ишончли ишлашини қўллаб-қувватлашдан иборат бўлиб, биз UZINFOCOM Ягона интеграторидаги ҳамкасбларимиз билан бундан кейин ҳам ҳамкорлик қилишдан мамнун бўламиз”, — деб изоҳлади домен номлари ва IP-манзиллар бўйича ICANN глобал корпорацияси вакили Михаил Анисимов.\nAPTLD (Asia Pacific Top Level Domain) халқаро ташкилоти бош менежери Леонид Тодоров шундай фикр билдирди: “Биз Ўзбекистоннинг интернет стандартларини жорий этишда тизимли ёндашувини тўлиқ қўллаб-қувватлаймиз. UZINFOCOM Ягона интегратор домен зонаси Маъмури сифатида янги технологиялар ва трендларни ҳар томонлама ўрганади, бир қатор синов-тажрибаларини ўтказади, керак бўлганда техник ходимларни сертификатлайди ва шундан кейингина амалга оширишга киришади.\nБиз маҳаллий домен зонасидаги доменлар сонининг ўсиши ва уларни эндиликда техник жиҳатдан ҳимоя қилинишини маъқуллаймиз – булар бошқа домен зоналари вакиллари билан ўқув машғулотлари, синовлар, тажриба алмашиш натижаларидир. Тармоқда хавфсизлик технологияларини ижтимоий реклама кўринишида давлат даражасида тарғиб қилиниши ҳаттоки ривожланган мамлакатларда ҳам жуда кам учрайдиган ҳолат. Ўйлайманки, бу тажриба янада кенгайтирилади ва биз бошқа оммавий ахборот воситаларида ҳам ғоянинг тарғиботини кўрамиз. Ўз навбатида, UZINFOCOM Ягона интеграторининг қизиқарли тажрибасини, бу сафар Тошкентдаги, Интернет стандартларини уйғунлаштириш бўйича ҳар йили ўтказиладиган йирик халқаро конференцияларида Осиё-Тинч океани минтақасидаги ва жаҳондаги ҳамкасбларимиз билан ўртоқлашамиз, бунга доимо талаб бўлган”.\nТехнологияни ишга тушириш, Рўйхатдан ўтказувчиларни ўқитиш бўйича семинар онлайн форматда бўлиб ўтди.\nDNSSEC хавфсизлик кенгайтмаси хизмати ишга туширилиши билан, фойдаланувчилар хизматдан .UZ зонасидаги домен номларини Рўйхатдан ўтказувчилар орқали фойдаланишлари мумкин.\nDNSSEC веб-сайт технологиясини қўллаб-қувватлай олишини махсус браузер кенгайтмаси ёрдамида билиб олишингиз мумкин. https://dnssec.uz сайтида машҳур браузерлар учун кенгайтмаларни юклаб олиш учун ҳаволалар мавжуд: Chrome, Firefox, Opera, Vivaldi.\nDNSSEC технологиясидан фойдаланиш бўйича қуйидаги телефон рақамига мурожаат қилишингиз мумкин. +998 (71) 202 22 02 ички 716


Януковичга давлат томонидан тақдим этилган адвокат уни ҳимоя қилишдан бош тортди\n13:32 / 17.08.2017\nУкраина собиқ президенти Виктор Януковичга давлат томонидан тақдим этилган ҳимоячи Виталий Мешечек суд йиғилиши давомида уни ҳимоя қилишдан бош тортиши ҳақида маълум қилди. Бу “ишнинг жуда мураккаблиги туфайли” юз берган, деб хабар қилмоқда “112 Украина” телеканали.\nУнинг таъкидлашича, хусусий адвокатлик амалиёти билан шуғулланади, ҳеч бир адвокатлик бирлашмасига кирмайди ҳамда ёрдамчиларга эга эмас.\n“Жиноий иш жуда мураккаб эканини ҳисобга олиб, Януковичнинг ҳимояси сифатли ва яхши даражада бўлиши учун мен ишни бундан сўнг кўриб чиқиш жараёнида иштирок этмасликка қарор қилдим. Менинг Януковични ҳимоя қилишдан бош тортганимни қабул қилишларини сўрайман”, - деган у.\nАввалроқ Украина бош прокуратураси Янукович иши бўйича АҚШ билан ҳамкорлик қилаётгани хабар берилганди.\nУкраина Виктор Янукович адвокат


Луис Энрике: «Вильярреал» билан ўйинда дурангдан қониқдим» » Скачать музыку бесплатно новинки музыки 2016-2017\nЛуис Энрике: «Вильярреал» билан ўйинда дурангдан қониқдим»\nКомментариев: 0 Просмотров: 135 Дата: 22-03-2016, 03:20 «Барселона» бош мураббийи Луис Энрике Испания Ла лигасининг 30-тури доирасида «Вильярреал»га қарши сафар баҳси (2:2) борасида ўз фикрларини билдириб ўтди.«Ўйлайманки, ижобий натижа қайд этдик. Чемпионат якунига қадар яна битта кам тур қолди. Ҳисобимиз эса бир очкога кўпайди. Бугун ютишимиз ҳам, ютқазишимиз ҳам мумкин эди. Шу боис натижадан қониқдим.Мухлислар ҳакамларга ҳуштакбозлик қилишди? Ҳеч нарса эшитмадим. Умуман, мен ҳакамлар ҳақида гапирмайман.Ракитич – ажойиб ўйинчи. У чап ва ўнг оёқларда баравар зарба бера олади. У жисмоний жиҳатдан кучли ва ажойиб зарбага эга», – дейди Луис Энрике. - деб хабар бермоқда Stadion.uz нашри.


Жанубий Корея билан молиявий, техник ва иқтисодий ҳамкорлик сезиларли даражада кенгаяди | O'zbekiston Respublikasining Malayziyadagi Elchixonasi\nЖанубий Корея билан молиявий, техник ва иқтисодий ҳамкорлик сезиларли даражада кенгаяди\nТОШКEНТ, 10 июль. / �?А «ДУНЁ» /. Ўзбекистон Республикаси Бош вазири ўринбосари, инвестициялар ва ташқи савдо вазири Сардор Умурзоқов бошчилигидаги ҳукумат делегацияси жорий йилнинг 6-8 июль кунлари Корея Республикасида бўлиб, қатор музокаралар ўтказди, деб хабар бермоқда «Дунё» АА мухбири.\nХусусан, сафар давомида Корея Республикаси ташқи ишлар вазири Канг Кён Хва, Бош вазир ўринбосари, иқтисодиёт ва молия вазири Хон Нам Ки, савдо, саноат ва энергетика вазири Сонг Юн Юн, Миллий Мажлис Спикери ўринбосари Ким Санг Хи, Эксимбанк раиси Банг Моон-Қиу, Жанубий Корея халқаро ҳамкорлик агентлиги (KOICA) президенти Ли Ми Кюнг, Жанубий Корея–Ўзбекистон бизнес ассоциацияси (КУБА) раиси Ким Ёнг Гу билан учрашувлар ташкил қилинди.\nМузокараларда устувор йўналишларда ҳамкорликни ривожлантириш истиқболлари муҳокама қилинди.\nПандемияга қарши курашда саъй-ҳаракатларни бирлаштириш ва мувофиқлаштириш тўғрисида келишувга эришилди. �?кки мамлакат муносабатлари стратегик аҳамият касб этиши таъкидланди. Шунингдек, ўзаро ташрифлар чоғида эришилган келишувлар юқори даражадаги, сифатли ва ўз вақтида бажарилиши томонларнинг умумий устувор йўналиши экани айтиб ўтилди.\nЎз навбатида, ўзаро савдони ривожлантиришда ижобий динамика кузатилаётгани қайд этилди. 2019 йил якунига кўра, Ўзбекистон билан Жанубий Корея ўртасида савдо ҳажми 27 фоизга ўсиб, 2,7 миллиард долларни ташкил этди. Бу сўнгги 5 йилдаги энг юқори кўрсаткичдир.\nКорея �?қтисодиёт ва Молия вазирлиги билан биргаликда 2021-2023 йилларда Ўзбекистон билан Жанубий Корея ўртасида янги уч йиллик молиявий ва техникавий ҳамкорлик дастурини ишлаб чиқиш, унинг бюджетини 1 миллиард долларга етказиш кўзда тутилган.\nМузокаралар чоғида эришилган келишувларни самарали амалга ошириш ва ўзаро ҳамкорлик шакллари ҳамда механизмларини янада такомиллаштириш учун ҳар икки мамлакат парламентлари, ҳукуматларининг саъй-ҳаракатларини бирлаштириш тўғрисида келишувга эришилди.\nБундан ташқари, ҳамкорлик шакли Жанубий Кореядан жалб қилинган грант маблағлари ҳисобидан амалга оширилиши, Ўзбекистон электрон тижорат миллий платформасини яратиш лойиҳасини келгусида амалга оширишга келишиб олинди.\nМулоқотларда мамлакатларимиз карантин хизматлари ўртасида ўзаро муносабатларни фаоллаштириш, Ўзбекистоннинг янги ва қайта ишланган мева-сабзавот маҳсулотларини Жанубий Кореяга бозорларига киришини таъминлаш масалалари муҳокама қилинди.\nШу билан бирга, Жанубий Корея томони Эксимбанк ва �?қтисодий ҳамкорликни ривожлантириш фонди (EDCF) билан биргаликда янги лойиҳаларни амалга оширишда кўмаклашишга тайёрлигини билдирди.\nЖанубий Корея ҳукумати, шунингдек, Орол денгизи минтақаси учун инсон хавфсизлиги бўйича кўп томонлама ҳамкорлик асосида траст фонди фаолиятини қўллаб-қувватлашга тайёрлигини тасдиқлади.\nKOICA томонидан маъқулланган қатор лойиҳаларни биргаликда ишлаб чиқишни жадаллаштириш бўйича истиқболли механизмлар бўйича ҳам фикр алмашилди. Жумладан, «Урганч шаҳрида касбий таълим маркази ва миллий малака тизимини» яратиш, шунингдек, «Ўзбекистонда бизнес-инкубаторлар тармоғини яратиш ва тадбиркорликни ривожлантиришни рағбатлантириш» га келишилди.\nСамарали учрашувларга бой кечган сафар давомида Ўзбекистон билан Жанубий Корея ўртасида молиявий, техник ва иқтисодий ҳамкорликни янада ривожлантиришнинг устувор йўналишлари белгилаб олинди, умумий вазифаларни бажариш учун яқин ҳамкорликни давом эттиришга бўлган ишонч яна бир бор тасдиқланди.


DRD Partnership: Гулнора Каримова Тошкентда ҳибсда сақланмоқда, дунё бўйича “уни қўлловчи кучлар кўпаймоқда” « Ўзбекистон Халқ Ҳаракати\n17 October 2014 - 9:25\n“Гулнора ҳақида яқинда тарқатилган хабарлар ёлғон ҳамда одамларни адаштириш учун қасддан тўқилган”. DRD Partnership компаниясининг сешанба куни кечқурун электрон почта орқали тарқатилган янги мактубига шунақа сарлавҳа қўйилган. “Гулнора” – Ўзбекистон президенти Ислом Каримовнинг тўнғич қизи. DRD Partnership – ўзини қатағондаги “ўзбек маликаси”нинг расмий вакили деб атаб келаётган Лондонда фаолият юритувчи консалтинг компанияси.\n“Гулнора Каримовани гўё хонабандликдан озод қилганлари тўғрисидаги сўнгги хабарларнинг баъзилари турган-битгани бефойда уйдирмалардан иборат. Уларнинг энг “уйдирмачилари” гўё Гулнора Россияга, Европага ва ҳатто Жанубий Америкага қочиб кетган, деб ёзишяпти. Гулнора Каримованинг расмий вакили, Davidson Ryan Dore фирмаси ходими Локсли Райан бугун унинг номидан қуйидаги баёнотни билдирди”, – дейилади хабарномада.\nАфсуски, Гулнора Каримованинг лондонлик ишончли вакилларининг навбатдаги жарангдор иборалар тўпланмасидан иборат баёнотида муайан фактлар умуман изҳор этилмаган.\nМатнда “Гулнора Каримовани хонабанд қилган шахслар” кимлиги, уларнинг қандай “сиёсий мақсадларни” кўзлаётгани ҳамда “бутун дунё бўйлаб ва Ўзбекистоннинг ўзида” Гулнора учун адолат талаб қилаётган рақиблар ким экани ҳақида ҳеч нарса айтилмаган. Шунингдек, Гулнора Каримова ватанини тарк этгани тўғрисида “сўнги хабарлар” қачон ва қаерда чоп этилгани ҳам тушунарсиз.\n“Каримова хоним кенг тарқалган ва айниқса “Human Rights Watch” ташкилоти томонидан Ўзбекистон суд тизимига қарата йўналтирилган танқидларни (HRW маърузаси, 2014 йил “Сўнгги лаҳзагача”) ҳисобга олган ҳолда, адолатли сув текшируви фақат халқаро судларда имкониятли бўлиши мумкин, деб ҳисоблайди”, – дейилади хабарнома матнида.\nДиалог Ўзбекистон президенти қизининг қуйидаги сўзлари билан якунланди: “Ўзгаларнинг ҳаётини яшаётганлар ва биз уларга эътиборимизни қаратган чоғимизда бир сонияга таниладиган бахтиқароларни PR қилишни бас қилганимиз яхшироқ, деб ўйлайман. Уларнинг номлари фақат қачонлардир дунёнинг кучли шахслари тўғрисидаги ЁЗГАНЛАРИ ёки жанжал қўзғаганлари сабабли эсда қолади, холос. Тинчгина йўлларидан қолмасинлар!”


19 январ 2021, Тошкент вақти: 14:17\nШарғун шаҳридаги кўмир кони ишчилари норозилиги\nСурхондарё вилоят, Сариосиё туманидаги Шарғун кўмир конининг қарийб 200 нафар ишчиси 14-15 август кунлари иш ташлаб, норозилик билдирган.\nБу хабар Озодликка 22 август куни келди.\nИшчиларнинг айтишича, улар "иш ҳақининг ниҳоятда озлиги, корхона раҳбарларининг ғайриқонуний ишлари, давлат мулкларининг талон-торож қилинаётганига" норозилик билдирган.\n15 август куни Тошкентдан етиб келган “Ўзбеккўмир” АЖ ва “Ўзбекистон темир йўллари"нинг махсус комиссияси бир ҳафталик текширувдан сўнг, кончиларга кўра, муаммоларнинг бирортасини ҳам ҳал қилмасдан қайтиб кетган.\n"Шарғункўмир" АЖ директори ишчиларнинг "норозилигига асос йўқ"лигини айтар экан, Тошкентдан келган комиссия ҳам шундай хулоса билан кетганини билдирди.\nШарғун кўмир конининг қарийб икки юз нафар ишчиси 14 август куни эрталабдан иш жойларини ташлаб, конга кириш яқинидаги майдонда йиғилган.\nШарғун кўмир кони ишчилари норозилиги\n640p | 27,7MB\nЎша куни иш ташлаш қилган ишчилар ҳокимият тазйиғидан қўрқиб, исми сир қолишини илтимос қилди.\nНорозиликнинг биринчи куни\nАкция иштирокчиларидан бирининг айтишича, ишчилар “пичоқ бориб суякка етганидан” сўнг, иш ташлашга мажбур бўлган:\n“14 август куни иш жойимизга бордик, кийиндик, лекин иш жойимизга чиқмадик. Ҳамма кўчага чиқиб раҳбарият келишини талаб қилди. Директор Анвар Очилдиев келди. У билан жанжал бўлиб, келишолмадик. Кейин ички ишлардан ўнтача ходим келди. Туман ҳокими келди. Улар кечқурун раҳбарларни ишдан олиш масаласини кўрамиз, муаммоларни ҳал қиламиз, деб ваъда беришди. Шунга келишдик. Соат бирларда ҳамма уйига кетди, иш бўлмади”.\n640p | 30,4MB\nИшчининг айтишича, ўша куни кечқурун “Шарғункўмир” идорасида ишчилар билан учрашув бўлган:\n“Йиғилишни туман ҳокими олиб борди. Энди, унинг гапи бошқача чиқди. Ишчилар қолиб, фақат раҳбарларнинг болаларини лагерга жўнатган, кефир пулини еб юборган профсоюз раисини ҳоким ишдан олиб ташлади. Бўлди, бошқа раҳбарлар масаласи кўрилмади. Ишчилар бундан яна норози бўлди”.\nРаҳбарлар масаласи кўрилмаганидан норози бўлган ишчилар шундан сўнг, Шарғун шаҳрини ободонлаштириш масалаларини ўргангани келган президент маслаҳатчиси Алишер Усмоновнинг олдига боришган:\n“Соат кечқурун 9 бўлган эди. Юзлаб одам кўчама-кўча Алишер Усмонов олдига келдик. У кишига вазиятни тушунтирдик. Алишер Усмонов эртага раҳбарларни ишдан бўшаттираман, деб ваъда берди. Кейин тарқалдик. Лекин амалда эртаси куни ҳам ҳеч қандай ўзгариш бўлмади”\nИш ташлаш ва норозилик\nНорозиликнинг иккинчи куни\nҲамкасбининг гапини давом эттирган бошқа кончининг Озодликка айтишича, 15 август куни ишчилар яна кон олдида йиғилган:\n“Биз раҳбарларнинг ишдан олинишини, маошларимиз оширилишини, давлат мулкини талон-торож қилганлар жавобгарликка тортилишини яна талаб қилдик. Лекин ҳеч ким келмади. Яна юзга яқин одам пастга, 20 километр масофадаги идорамизга бордик. Борсак Тошкентдан “Ўзбеккўмир” ва “Ўзбекистон темир йўллари”дан кечаги иш ташлашни эшитиб махсус комиссия келган экан. Биз комиссияга барча далилларни тақдим этдик. 7 тонна солярка ўғирлаб сотилгани, корхонамизга тегишли бино ярим кечаси бузилиб, материалларини раҳбарлар уйларига олиб кетганини видео ва суратлар билан тақдим этдик. Биласизми комиссия нима деди? Энди, ҳаммаларинг бир жойнинг одамларисизлар, бунақа жанжалдан фойда йўқ, деди. Бу комиссиядан бошқа нима кутиш мумкин?”\nШарғун кўмир конида йиғилиб қолган муаммолар ҳақида Озодлик билан суҳбатлашган ишчилар шундай фикр билдирди:\nКончи: “Биз минг метр чуқурликдан кўмир қазиймиз. Ҳар сафар конга тушганимда ўлимни бўйнимга олиб кираман. Шу қора меҳнатимизга бир миллион сўм ойлик беради. Бугунги нархда бу нима бўлади? Шахтёрнинг қадри қолмаган”;\nУчастка бошлиғи: Бизда ишчиларнинг разряди бор. Ўшанга қараб ҳақ берилади. Масалан, 1-разряд ишчининг ойлиги 630 минг сўм! Энг баланд, 5-разрядли ишчининг ойлик иш ҳақи 958 минг сўм! Тасаввур қиляпсизми, бир миллион ҳам эмас! Лекин ҳамма 5-разрядли ҳам эмас-да!;\nҚурилиш участкаси ишчиси: “Раҳбарларнинг ноқонуний ишларини ҳокимга ҳам, комиссияга ҳам диск шаклида етказдик. Барча ташкилотларга шикоят хатлари ёзганмиз. Ҳеч қандай натижа йўқ. Шарғун кўмир кони “Ўзбекистон темир йўллари”га ўтганидан сўнг, расвоси чиқиб кетди. Баъзан шанба-якшанба ҳам ишлатади.”\nДиректор: Ҳаммаси яхши, "ёзувчи"лар низо чиқаряпти\n"Шарғункўмир" акциядорлик жамияти директори Анвар Очилдиев Озодлик билан суҳбатда кончиларнинг иш ташлаганини тасдиқлар экан, бунга корхонадаги айрим “ёзувчилар”ни сабаб қилди:\n- Бизда бир-иккита “ёзувчи” болалар борда. Улар юртимизда бўлаётган ўзгаришларни бошқача талқин қиляпти. Ҳамма ишчилар билан ўша куни гаплашдик, тўғри тушунтирдик, ҳаммаси ўз иш жойига тарқалиб кетди. Иш ҳақининг озлиги масаласига келсак, Меҳнат вазирлигининг тариф сеткасига қараб иш ҳақи белгиланган, мен ундан ошириб иш ҳақи беролмайманку/! Кейин, ишлаб чиқарилган маҳсулотга қараб иш ҳақи берилади. Масалан, бир ойлик план тўрт минг тонна бўлса, олти ойдан буён 800, 700, 600 тонна кўмир қазсак, қандай ойликни ошириш мумкин, Тошкентдан келган комиссия ана шу масаларни ўрганиб чиқиб, норозилик билдирган ишчиларнинг даъволарида асос йўқ, деган хулосага келди. Бугун уларни кузатиб қўйдим.\nПрезидент Мирзиёев "Ўзбеккўмир" ва "Шарғункўмир" акциядорлик жамиятларини (АЖ) "Ўзбекистон темир йўллари" АЖга ўтказиш тўғрисидаги қарорни 2018 йилнинг 8 ноябрь куни имзолаган эди.\n"Ўзбеккўмир" ва "Шарғункўмир" жамиятлари "Ўзбекистон темир йўллари"га ўтказилди\n"Ўзбеккўмир" Россиянинг "ПрогрессГорТех" ширкати ишончли бошқарувига берилади\n“Ўзбеккўмир”даги жиноий схемани фош қилган собиқ ишчиларнинг ўзи жиноятчига чиқарилди


Ҳудудий болалар ва ўсмирлар футбол академиялари билан танишув. Қашқадарё вилояти\n21 сентябрь, 2018, 15:50\nЎзбекистон Республикаси Вазирлар Маҳкамасининг 2018 йил 2 июндаги “Спорт турлари бўйича ихтисослаштирилган давлат мактаб интернатлари фаолиятини такомиллаштириш тўғрисида”ги 410-сонли Қарори ҳамда, Ўзбекистон футбол ассоциациясининг 2018 йил 3 августдаги “Ҳудудий болалар ва ўсмирлар футбол академияларига қабул қилиш бўйича” 128-и/ч сонли буйруғининг ижросини таъминлаш мақсадида республикамизнинг барча ҳудудлари бўйлаб академияларга қабул жараёни бўлиб ўтгани ҳамда расмий саҳифамиз орқали республикадаги ҳар бир академия ҳақида маълумот бериб ўтишимиз ҳақида хабар берган эдик.\nҲудудий болалар ва ўсмирлар футбол академияларига болалар 11 ёшдан бошлаб қабул қилинади. Имтихонлар 4 йўналиш бўйича топширилади.\n- ўйин амалиёти;\n- жисмоний сифатлар;\n- техник сифатлар;\n- тезкор фикрлаш.\nЮқоридаги имтихонлардан муваффақиятли ўтган болалар ўқув даргоҳига қабул қилинади ва уларнинг ота-оналари билан шартнома тузилади.\nРеспубликанинг 12 вилояти ҳамда Қорақалпоғистон болалар ва ўсмирлар футбол академиясига имтиҳонлар 4 августдан 22 август кунига қадар давом этди. 2001-2007 йиллар оралиғида туғилган, футболга ихлосманд болалар ва ўсмирлар 2 босқичдан иборат имтихонларни топширдилар. Ҳар бир йил бўйича имтихонларни энг муваффақиятли топширган футболчилар академияларга қабул қилинди. Ҳудудий болалар ва ўсмирлар футбол академияларига қабул қилинган болалар ноябрь ойида пойтаҳтда ташкил этилган мусобақада вилоят терма жамоаси сафида иштирок этадилар ҳамда, улардан энг иқтидорлилари Республика болалар ва ўсмирлар футбол академиясида ўқишини давом эттириш имкониятига эга бўлади.\nБугун Қашқадарё болалар ва ўсмирлар футбол академияси ҳақида маълумот олишингиз мумкин.\n- Қашқадарё болалар ва ўсмирлар футбол академиясига ҳар бир ёш тоифасидан 22 тадан умумий 154 нафар ўқувчи қабул қилинди;\n- Академияда ўқиш жараёни 2018 йилнинг 5 сентябрь кунидан бошланди;\n- ҳар 3 ойда академия резерви учун кириш имтихонларидан ўта олмаган ёки умуман имтихонда қатнашмаган болалар учун қайта имтихонлар ўтказилади;\n- ҳар 6 ойда Республика академиясига ўқишга ўтган ёки академияда фанларни ўзлаштира олмай имтихондан йиқилганларни ўрнини тўлдириш учун учун қайтадан академия резервидан спортчилар саралаб олинади;\n- Академия директори: Султонов Нурали Шодмонович;\n- Академия манзили: Қарши шаҳри, Хонобод кўчаси;\n- Маълумот учун телефон: +998913225000


Гайморит — аломатлари уй шароитида даволаса буладими? даволаш - DAVOLASH\nАвтор Davo На чтение 10 мин Просмотров 832 Опубликовано 22.12.2019\nГайморит — аломатлари, даволаш, халқ табобати усуллари, олдини олиш\nГайморит — бурун ён (юқори жағ бўшлиғи) синус шиллиқ қаватининг яллиғланиши билан ифодаланадиган касаллик, синуситнинг бир тури саналади ва енг кенг тарқалган ЛОР касаллик ҳисобланади. Касаллик кечиш оғирлигига қараб, ўткир ёки сурункали бўлиши мумкин. Касаллик ерта ташхисланса ва жиддий шаклларга ўтмаган бўлса, кўп ҳолларда гайморитни уйда даволаш усули ҳам самарали ҳисобланади.\nГайморитнинг дастлабки белгилари тана ҳароратининг кўтарилиши, иситма, кучсизлик, тумов ва бурун битиши, юз соҳасида оғриқлар билан намоён бўлади. Оғриқ пешона, тишлар ва чаккага тарқалиши мумкин. Бундан ташқари, қовоқларнинг қизариши ва шиши қайд қилиниши мумкин. Болаларда гайморит болганда уларнинг инжиқлик қилиши ва чарчаганлиги ҳам сезилади. Шу билан бирга, гайморит қандай ривожланишига қараб, касаллик аломатлари ҳам фарқланиши мумкин.\nБундан ташқари, гайморит инфекцион, вазомотор, екссудатив, продуктив, некротик ва атрофик болиши мумкин. Инфекцион гайморит вирусли, бактериал ёки замбуруғли табиатга ега бўлади. Бурун ён бўшлиғининг вазомотор яллиғланиши қон томирлари фаолиятининг бузилиши билан боғлиқ. Екссудатив тури синусларда йиринг мавжудлигига ишора қилади. Продуктив гайморитда синуснинг ўзида турли хил ўсмалар шаклланади, масалан полипоз ўсмалар. Синусларда некроз қайд қилинса, бу ҳолда касалликнинг некротик тури ҳақида гапирилади. Ва ниҳоят, синус ва бурун бўшлиғи тўқималарининг озиқланиши бузилганда, атрофик гайморит ташхисланади.\nСинусит ЎРВИ асорати сифатида ўткир шаклда намоён бўлса, шифокор томонидан бурун томчилари қўллаш, муколитик препаратлар қабул қилиш ва синусларни шўр сув билан чайиш тавсия етилиши мумкин. Кўпинча антибиотиклар ва антигистаминлар буюрилади. Аммо бурун томчиларини ҳаддан зиёд қўллаш фойда ўрнига зиён келтириши мумкин, чунки улар бурун шиллиқ қаватини қуритиб юборади ва касалликни янада авж олишига замин яратиб беради.\nБундан ташқари, тешмасдан даволаш усуллари ҳам мавжуд. Уларга мисол «кукушка» усули. Унинг бошқа номи — Проец бўйича синусларни ювиш. Ушбу усулнинг моҳияти суюқликнинг айланишида. Жараён деярли оғриқсиз ва анестезия талаб қилмайди. «Кукушка» йенгил гайморит шаклларида қўлланилади. Муолажа бошида бемор чалқанча қилиб ётқизилади, бурун йўлларига еса биттадан катетер киритилади: биринчиси бурун бўшлиғига махсус еритма кирица, иккинчиси уни тортиб олади. Даволаш курси тахминан 7 та муолажадан иборат бўлади.\nКасаллик даволанаётган вақт, синуслар ичида екссудат (йирингли ёки йирингсиз) йўқлигига амин бўлсангиз, бу усулни қўллашингиз мумкин. Яноқ соҳасига вазелин суртинг, кейин ўша жойга кўк лампа, агар бўлмаса сочиққа ўралган қиздирилган туз қўйинг, муолажани кунига 2-3 марта қўлланг. Агар синусда екссудат бўлса, иссиқ қўлалш тавсия етилмайди, чунки екссудат кенгайиши ва бошқа соҳаларга ўтиб кетиши мумкин.\n(Visited 5 328 times, 3 visits today)


Бразилиялик ёш футболчи учун Европанинг гранд жамоалари орасида кураш кетмоқда\n16:34 / 22.07.2016\nШу вақтгача Европанинг 10дан ортиқ жамоаси бразилиялик 19 ёшли футболчини ўз таркибига қўшиб олиш учун уриниб кўрди. Унга Европадан илк таклиф тушганида ҳали 18 ёшда эди. Бугунги кунда эътибор марказида бўлиб турган "Палмейрас" клуби ҳужумчиси Габриэл Жезус учун илк бор "Бенфика" оғиз солганди. Лекин португаллар ўшанда футболчининг шартномасида кўрсатилган 9 миллион еврони кўп деб ҳисоблашган. Шунингдек, "Ювентус" ва "Рома" ҳам бу футболчига қизиқиш билдирганди.\nФутболчининг жамоаси билан амалдаги шартномаси 2019 йилнинг ёзига қадар. Унинг учун энди бразилияликлар 35 миллион евродан ортиқ маблағ талаб қилмоқда.\n2015 йилнинг декабрида ёш иқтидорларни кузатиб борувчи "Арсенал" жамоаси вакиллари ҳам бразилияликлар билан музокара ўтказишди, лекин иш трансфергача етиб бормади.\n2016 йилнинг апрелида футболчига қизиқиш янгидан уйғонди, бу сафар бирданига "МЮ", "Бавария", "Реал", "Барселона", "ПСЖ", "Ювентус" ва "Атлетико" каби жамоалар номи тилга олинди. Бу вақтга келиб футболчи Бразилия терма жамоасининг Америка Кубоги-2016 турнирида иштирок этадиган таркибига киритилганди.\nМай ойига келиб Жезусни "Ювентус" қўлга киритиши аниқ бўлгани ҳақида хабарлар тарқалди. "Кўҳна синьоралар" жамоаси бош директори Беппе Маротта футболчи учун 20 миллион таклиф этди. Бу маблағнинг 30 фоизи клубга, 70 фоизи Жезуснинг манфаатларини ҳимоя қиладиган агентликка аталганди.\nЛекин томонлар келиша олишмади ва ёзни кутишга қарор қилишди.\nҚайд этиш керакки, "Палмейрас" ушбу футболчининг трансфер ҳуқуқининг учдан бир қисмига эгалик қилади, 15 фоизлик ҳуқуқ футболчининг ўзида қолдирилган, қоган қисми эса агентлар орасида тақсимланган.\nЁзнинг илк кунларида Габриэл Жезусга "Бавария" яна талабгор бўлиб чиқди. Мюнхенликлар жамоаси бошқарув кенгаши раиси Карл-Хайнц Руммениггенинг дўсти ҳисобланадиган агент Жованни Бранкини футболчини кузатиш учун Бразилияга учди ва трансфер имкониятларини ўрганди. 9 июнь куни "Бавария" жамоаси техник директори Михаэль Решке ҳам Бразилияга шу мақсадда борди ва Габриэлнинг "Палмейрас" сафида "Гремио" (4:3) ва "Фламенго" (2:1) жамоаларига қарши ўйинини томоша қилди. Бу ўйинларда Жезус биттадан гол урди.\nИюнь ойининг иккинчи ярмида эса футболчига янада катта жамоалар қизиқа бошлади. Захира ҳужумчисига зарурат сезган "Барселона"нинг диққатини айнан шу футболчи ўзига қаратди.\nШу вақтда эса бошқалар ойлар давомида кузатиб келган футболчи Англияда "шаҳарликлар" жамоасининг назарига тушди. Улар бу иқтидор эгаси учун 16,7 млн фунт таклиф қилишди.\nЛекин эртаси куни Габриэл "Барселона"да ўйнаш болаликдаги орзуси бўлгани ҳақида айтиб қолди ва унинг учун курашда каталонияликларнинг имконияти яққол ошиб кетди. "Барселона"нинг таклифи 19 млн евро ва 5 млн бонус бўлди.\n25 июнь. Кутилганидек, бу футболчи учун курашга энди "Реал" қўшилди. Улар 24 миллион еврони биратўла тўлашга тайёрликларини билдиришди.\nНатижада, ҳужумчи "Барселона" ва "Реал"дан бирини танлаш синовида қолди.\nИюль ойига ўтиб эса, камтаргина "Интер" бу футболчини "илиб кетиш"га уриниб кўрди. "Интер" футболчини сотиб олиб, "Палмейрас"да қолдиришни ва қишда Италияга олиб ўтишни таклиф қилди. Футбочи ҳам ҳеч қайси жамоага ўтмаслиги, "Палмейрас"да қолиб, совринлар учун курашни давом эттиришини маълум қилди ва қишда "Интер"га ўтишига ишора қилгандек бўлди. Лекин, томонлар шахсий шартнома бўйича келиша олишмади.\nШу кунларда кураш қизигандан қизимоқда. 19 июль куни "Манчестер Сити" бу вундеркинд учун курашга қайта қўшилди ва 5 йиллик шартномани кўзда тутувчи 32 миллион евролик таклиф жўнатди.\nМарио Гётцени "Боруссия"га сотган "Бавария" ҳам унга ўринбосар сифатида айнан Габриэл Жезусни кўрмоқда ва 24 миллион евро тайёрлаб қўйган.\nБугун "Манчестер Сити"дан қолишмаган ҳолда "Манчестер Юнайтед" футболчини ўз сафига қўшиб олишга ҳаракат бошлади ва бонуслар ҳам ваъда қилган ҳолда трансфер учун 35 миллион евро таклиф қилди.\nОхирги хабарларда эса Габриэл Жезус "Реал"нинг таклифини қабул қилгани ва дастлабки келишувга эришгани айтилди. Мадридликлар "Палмейрас"га 30 миллион евро таклиф қилган ва футболчини мавсум охиригача Бразилияда қолдиришга рози бўлган.\n"FADIL" клиникаси соч кӯчириб ӯтказиш хизматини таклиф этади\n09:00 / 22.09.2018